**NACIONALINĖ ŠVIETIMO AGENTŪRA**

MARIJAMPOLĖS JONO TOTORAIČIO PROGIMNAZIJOS VEIKLOS

TEMINIO IŠORINIO VERTINIMO ATASKAITA

2021-11-17 Nr. A-16

Vilnius

**ĮVADAS**

**Vizito laikas** – 2021 m. spalio 18–22 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertinimo išvados parengtos iš vertintojų vizito metu stebėtos 61 bendrojo ugdymo dalykų pamokos, 8 konsultacijų analizės, Nacionalinės švietimo agentūros (toliau – NŠA) atliktos Mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo apklausos (toliau – apklausa) duomenų analizės, pokalbių su Marijampolės Jono Totoraičio progimnazijos (toliau – mokyklos, progimnazijos) direktoriumi ir direktoriaus pavaduotojais ugdymui, Progimnazijos, Metodine ir Mokinių tarybomis, Vaiko gerovės komisija (toliau – VGK), Veiklos kokybės įsivertinimo grupe analizės duomenų, taip pat – iš nagrinėtų progimnazijos veiklos planavimo, mokinių pasiekimų ir pažangos fiksavimo dokumentų analizės duomenų, Švietimo valdymo informacinės sistemos, mokyklos (toliau – MPI) ir mokyklos savininko (toliau – SPI) pateiktų duomenų. Vertinant vadovautasi Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu; švietimo, mokslo ir sporto ministro 2021 m. liepos 9 d. įsakymu Nr. V-1254 nustatyta mokyklų, vykdančių bendrojo ugdymo programas, veiklos teminio išorinio vertinimo tema, klausimais ir vertinimo rodikliais, veiklos kokybės vertintojų elgesio taisyklėmis; Geros mokyklos koncepcija.

**Vertinimo procese ir ataskaitoje taikyta keturių vertinimo lygių skalė:**

* **„labai gerai“** – veikla pamokoje yra veiksminga, išskirtinė, kryptinga, savita, kūrybiška – 4 lygis; taip įvertintą veiklą verta paskleisti už mokyklos ribų;
* **„gerai“** – veikla viršija vidurkį, tinkama, paveiki, potenciali, lanksti – 3 lygis; taip įvertintą mokytojų patirtį verta skleisti mokykloje;
* **„patenkinamai“** – veikla yra vidutiniška, nebloga, nesisteminga, neišskirtinė, t. y. mokykloje yra ką tobulinti, verta sustiprinti ir išplėtoti – 2 lygis;
* **„prastai“** – veikla nepatenkinama, neveiksminga, netinkama, nekonkreti, veiklą būtina tobulinti, mokyklai reikalinga išorinė pagalba – 1 lygis.

**I. MOKYKLOS KONTEKSTAS**

Marijampolės Jono Totoraičio progimnazija 1971 m. buvo įsteigta kaip 5-oji vidurinė mokykla, 2015 m. ji reorganizuota ir tapo pirmąja miesto progimnazija. Šiuo metu yra viena iš keturių Marijampolės savivaldybėje veikiančių progimnazijų, į ją siunčiami ir mokiniai, turintys judėjimo negalią. Jono Totoraičio progimnazija yra įsikūrusi miesto centre, todėl susisiekimas padeda palaikyti ryšius su kitomis miesto kultūros, švietimo įstaigomis, mokiniams patogu pasiekti mokyklą (pavėžėjami yra 54 mokiniai). 2021–2022 m. m. tai yra pati didžiausia miesto progimnazija, turinti 755 mokinius, mokinių skaičius pastaruosius kelerius metus yra stabilus. Kasmet progimnaziją pradeda lankyti 2–4 mokiniai, grįžę iš užsienio. 2021–2022 m. m. progimnazijoje mokosi 52 specialiųjų ugdymosi poreikių turintys mokiniai, iš jų 8 nedidelių, 35 vidutinių ir 9 didelių poreikių. Nemokamą maitinimą gauna 17,6 proc. mokinių (įskaitant ir priešmokyklinių bei pirmų ir antrų klasių mokinius). Atsižvelgiant į mokinių poreikius progimnazijoje sukomplektuota visa pagalbos mokiniui specialistų komanda: logopedas, psichologas, socialinis pedagogas, specialusis pedagogas.

2019–2021 m. progimnazijos direktorės veiklos metinės užduotys buvo orientuotos į bendruomenės, kaip besimokančios organizacijos, stiprinimą; progimnazijos valdymo efektyvinimą; pedagogų kolegialaus mokymosi ir profesinio augimo stiprinimą, ugdymosi kokybės ir mokymosi rezultatų gerinimą; informacinių technologijų diegimą ugdymo procese; tinklaveikos plėtrą; mokinių socialinių pilietinių kompetencijų ugdymą bei socialinį emocinį ugdymą ir saugios mokyklos aplinkos kūrimą. Vertinimo metu pastebėta, kad šių užduočių įgyvendinimas turėjo poveikį progimnazijoje vykdant įtraukųjį ugdymą: sustiprintas mokinių konsultavimas, visi mokiniai dalyvauja socialinio emocinio ugdymo programoje ir nuolat tobulina socialines emocines kompetencijas, plėtojamas mokytojų ir pagalbos mokiniui specialistų kolegialus mokymasis, progimnazijos tinklaveika. Tai tiesiogiai susiję su vertinimo metu nustatytais stipriaisiais progimnazijos veiklos aspektais. Todėl galima daryti išvadą, kad suplanuotos ir įgyvendintos užduotys padeda stiprinti įtraukiajam ugdymui reikalingą kultūrą, formuoti politiką ir keisti praktiką.

Vertinimo metu nedarbingumą turėjo 12 progimnazijos darbuotojų (mokytojai ir bibliotekininkė), mokyklos vadovai visais atvejais išsprendė jų pavadavimo klausimą – mokiniams numatytos pamokos ir kitos veiklos buvo organizuojamos tinkamai. Visoms klasėms ugdymas buvo vykdomas kontaktiniu būdu, laikantis Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo sprendimų. Dėl savitestavimo į dalį pamokų mokiniai (36, 3,2 proc.) vėlavo, todėl mokytojai skyrė jiems daugiau dėmesio ir padėjo įsitraukti į mokymosi procesą. Vertinimo savaitę 1–4 kl. užfiksuoti 525, 5–8 kl. – 417 nelankymo atvejų. Progimnazijos duomenimis, buvo trikdžių naudojantis švietimo portale emokykla.lt paskelbtomis skaitmeninėmis mokymo(si) priemonėmis. Šios dvi aplinkybės, tikėtina, turėjo įtakos mokymo(si) proceso organizavimui.

 Progimnazijai pagalbą teikia Marijampolės savivaldybė (konsultuoja dėl COVID-19 pandemijos valdymo ugdymo įstaigoje, skyrė ūkio lėšų infrastruktūrai ir aplinkai pritaikyti (laiptų koptuvo įrengimas, neįgaliesiems pritaikyto lifto apšiltinimas, mokytojo padėjėjo etato finansavimas), elektroniniam mokinio pažymėjimui įdiegti), Švietimo, kultūros ir sporto skyrius (mokyklos veiklos koordinavimas, konsultacijos ugdymo turinio įgyvendinimo, ugdymo proceso organizavimo ir švietimo pagalbos teikimo klausimais). Marijampolės pedagoginė psichologinė tarnyba teikia metodinę pagalbą progimnazijos mokytojams, specialistams ir tėvams (globėjams), Vaiko gerovės komisijai. Marijampolės Meilės Lukšienės švietimo centras teikia paslaugas, susijusias su pedagogų profesiniu augimu. Minėta pagalba daro reikšmingą įtaką progimnazijos veiklos kryptingumui organizuojant įtraukųjį ugdymą.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE**

**Stiprieji mokyklos veiklos aspektai:**

1. Kuriama įtrauki mokyklos kultūra, padedanti kiekvienam jaustis vertingam, reikalingam ir saugiam (2.2, 3 lygis).
2. Plėtojamas kolegialus mokytojų mokymasis skatina mokyklos pažangą įtraukties visiems sampratos link (1.4, 3 lygis).
3. Mokytojų, švietimo pagalbos specialistų ir mokytojų padėjėjų teikiama pagalba kuria sąlygas mokiniams dalyvauti ugdymo(si) procese (2.1, 3 lygis).
4. Tinkamai panaudojami ištekliai kuria sąlygas įtraukčiai mokykloje ir pamokoje (1.1, 3 lygis; 2.2, 2 lygis).
5. Prasminga mokyklos tinklaveika praturtina ugdymo(si) procesą (1.6, 3 lygis).

**Tobulintini mokyklos veiklos aspektai:**

1. Mokymo(si) planavimas, sukuriantis galimybes kiekvienam mokiniui siekti pažangos sau patogiu būdu pagal optimalias asmenines galimybes (2.1, 2 lygis).
2. Sąlygų mokiniams sudarymas strategiškai taikyti ir įvairiais būdais pademonstruoti žinojimą (2.2, 2 lygis).
3. Mokytojų veiklos ir jos rezultatų įsivertinimas ir tobulinimas (1.8, 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Progimnazijoje analizuojami įvairūs duomenys, susiję su mokinių pažanga ir jų pasiekimais, ugdymo praktika. Mokyklos vadovai stebi klasių pasiekimus per mokslo metus, pusmečių viduryje ir mokslo metams pasibaigus, 1 ir 5 klasių bei visų naujai atvykusių mokinių adaptacijos sėkmingumą, lankomumo situaciją, pasiekimus savivaldybės, šalies ir tarptautinėse olimpiadose bei konkursuose, duomenis pagal progimnazijos stebėsenos rodiklius, veiklos planavimo dokumentų įgyvendinimo sėkmingumą. Pradėta nauja paveiki praktika – progimnazijos bendruomenės narių struktūruotos diskusijos apie esamą kokybės padėtį konkrečiu klausimu. Iš surinktų duomenų daromos išvados, kurios aptariamos su pedagogais, mokinių tėvais, ieškant galimybių mokinių pažangai ir pasiekimams gerinti, sprendžiant individualias mokymosi problemas. Atliekant mokyklos veiklos kokybės įsivertinimą 2019–2021 m. progimnazijoje buvo nagrinėti keli rodikliai, susiję su įtraukiojo ugdymo kryptingumu: asmenybės tapsmas (1.1.1), perspektyva ir bendruomenės susitarimai (4.1.1), ugdymosi organizavimas (2.2.2). Atsižvelgiant į tai, kad turimų duomenų analizės ir įsivertinimo procesai progimnazijoje yra organizuojami tinkamai – įtraukiant mokyklos bendruomenę į dialogą apie vykdomas veiklas ir jų sėkmingumą bei tobulinimą, buvo įgyvendinti pokyčiai, turėję įtakos veiklos kokybei ir geresniems mokinių pasiekimams, visų ugdytinių dalyvavimui mokymosi procese. Kaip šių veiklų rezultatas yra tai, kad pradėta įgyvendinti nuosekli SEU programa, bendruomenės nariai išsigrynino ir susitarė dėl pagrindinių organizacijos vertybių, atnaujinti susitarimai dėl mokinių pasiekimų ir pažangos vertinimo tvarkos progimnazijoje, padaugėjo kolegialaus mokymosi ar grįžtamojo ryšio apraiškų. Vertintojų komanda pastebi, kad progimnazijai būtų tikslinga, remiantis jau turima veiklos įsivertinimo praktika, išplėtoti bendruomenės dialogą ne tik planuojant veiklos tobulinimo priemones, bet ir analizuojant duomenis, nustatant, ar iš tikrųjų pasireiškė suplanuotomis veiklomis siektas poveikis. Siekiant padaryti objektyvias ir patikimas išvadas apie priemones ne tik mokyklos, bet ir mokytojo lygiu, derėtų stiprinti mokytojų veiklos ir jos rezultatų įsivertinimą bei tobulinimą.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 2**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 1.1. Perspektyva ir bendruomenės susitarimai, 3 lygis. | Perspektyva ir bendruomenės susitarimai vertinami gerai, jie padeda veikti kryptingai ir sudaro sąlygas mokyklos bendruomenės nariams įsitraukti, taip kuriant prielaidas su įtrauktimi susijusiems pokyčiams planuoti ir įgyvendinti. Vizijos bendrumas yra neblogas: * pokalbiuose progimnazijos vadovai ir savivaldos institucijų nariai (mokytojai, mokiniai ir jų tėvai) patvirtino, kad gali teikti ir teikia siūlymus dėl progimnazijos strateginio, metinio ir ugdymo planų, į juos atsižvelgiama;
* apklausos duomenimis, 91,5 proc. 2–4 kl. apklausoje dalyvavusių mokinių tėvų ir 85,3 proc. 5–8 kl. mokinių tėvų pritarė arba beveik pritarė teiginiui, kad „Mokykloje jaučiasi laukiami“;
* strateginis, metinis ir ugdymo planas yra skelbiami progimnazijos interneto svetainėje ir prieinami visiems bendruomenės nariams, socialiniams partneriams;
* progimnazijoje yra susitarta dėl bendrų vertybių, į dialogą priimant susitarimus buvo įtraukti ir mokiniai, ir mokytojai, ir jų tėvai;
* pokalbių metu progimnazijos bendruomenės nariai išsakė iš dalies panašias nuostatas dėl progimnazijos vizijos, kuri kol kas dar nėra užrašyta.

Progimnazijos veiklos, orientuojantis į „mokykla visiems“, kryptingumas yra neblogas: * pokalbių metu dalis bendruomenės narių išsakytų idėjų, kokia, jų manymu, yra progimnazijos vizija, atitiko „mokyklos visiems“ nuostatas: darnumas, sutelktumas, kiekvieno bendruomenės nario saugumas, mokyklos pritaikymas kiekvienam vaikui – tai yra patikimas pagrindas įtraukiajam ugdymui planuoti ir organizuoti;
* rengiant strateginį, metinį ir ugdymo planus analizuojami jau pasiekti rezultatai. Į analizės išvadas, turimus duomenis atsižvelgiama rengiant naujus planus. Kol kas dar mažai tiriamas įgyvendintų veiklų ir pasiektų rezultatų poveikis;
* progimnazijos strateginiai, metiniai tikslai ir uždaviniai numato mokyklos pažangą įtraukiojo ugdymo link: planuojama pagalba kiekvienam mokiniui, mokytojui, kuriama mokinių poreikius atitinkanti šiuolaikiška aplinka, ieškoma galimybių kiekvienam mokyklos bendruomenės nariui įsitraukti.

Progimnazijos priimamų sprendimų pagrįstumas yra geras ir sudaro prielaidas įtraukiojo ugdymo politikai ir praktikai stiprinti:* išanalizavus strateginiame ir metiniame veiklos plane numatytas veiklas, pastebėtas jų tęstinumas, kuris yra būtinas siekiant sėkmingai įgyvendinti „mokyklos visiems“ sampratos nuostatas;
* Veiklos kokybės įsivertinimo grupės nariai yra sukaupę reikiamos patirties, veikia įsipareigojančiai ir atsakingai: įsivertinimo procesas vykdomas planingai, jo išvados panaudojamos priimant veiklos tobulinimo sprendimus – pokalbių metu bendruomenės nariai minėjo, kad atsižvelgiant į įsivertinimo rekomendacijas buvo atnaujinta Progimnazijos mokinių pasiekimų ir pažangos vertinimo tvarka, pradėtos nuosekliai įgyvendinti socialinio emocinio ugdymo programos;
* atnaujintas progimnazijos švietimo stebėsenos rodiklių sąrašas – didesnį dėmesį skiriant švietimo rezultatų rodikliams: mokyklos lankomumui ir mokymosi pasiekimams;
* progimnazijoje pradėta nauja paveiki praktika – bendruomenės narių struktūruotos diskusijos apie esamą kokybės padėtį konkrečiu klausimu.

Planų gyvumas yra potencialus:* progimnazijoje yra susitarta planavimo sistema, padedanti užtikrinti veiklų dermę ir veiklos kryptingumą: rengiamas 3 metų strateginis veiklos planas, metinis veiklos planas, veiklos priežiūros planas, mėnesio veiklos planai, mokyklos ugdymo planas, ugdymo turinio ilgalaikiai, mokinių individualūs planai, Progimnazijos tarybos, Vaiko gerovės komisijos, metodinių grupių, klasių vadovų, specialiojo pedagogo, psichologo, socialinių pedagogų, logopedo veiklos planai. Rengiant minėtus planus atsižvelgiama į įsivertinimo išvadas, planai tinkamai dera tarpusavyje;
* visoje progimnazijos veikloje pastebimas realiai veikiantis susitarimas dėl vertybių: tai vertintojai užfiksavo pamokose, stebėdami mokinių veiklą ir bendravimą per pertraukas įvairiose erdvėse (koridoriuose, lauke, valgykloje), šį susitarimą liudijo ir faktas, kad mokytojai talkino vienas kitam kažkuriam iš jų netikėtai susirgus;
* apklausos duomenimis, 86,1 proc. 2–4 kl. apklausoje dalyvavusių mokinių tėvų ir 80,1 proc. 5–8 kl. mokinių tėvų pritarė arba beveik pritarė teiginiui, kad „Tėvai yra įtraukti į mokyklos gyvenimą“.

Progimnazijos ištekliai paskirstomi lanksčiai – jie pasitelkiami kurti skirtingus mokinių poreikius ir galimybes atitinkančią mokymosi aplinką: * progimnazijoje dirba visų mokomųjų dalykų, pagalbos mokiniui specialistai;
* nuosekliai, palaipsniui pritraukiant papildomus išteklius, kuriama įtraukiajam ugdymui palanki fizinė mokyklos aplinka padeda modeliuoti ugdymo procesą, atitinkantį mokinių įvairovę. 2018–2019 m. m. įgyvendinus ES struktūrinių fondų projektą „Bendrojo ugdymo mokyklų (progimnazijų ir pagrindinių mokyklų) modernizavimas: šiuolaikinių mokymosi erdvių kūrimas“, įrengtos šiuolaikiškos progimnazijos bendrojo naudojimo erdvės: pagrindinio įėjimo ir holo erdvė, kurioje estetiškai ir patraukliai pristatomos mokyklos vertybės, multifunkcinės-edukacinės erdvės (biblioteka, skaitykla, interaktyvi erdvė, komunikacijos erdvė), kuriose vertinimo metu buvo gausu mokinių;
* ugdymo(si) sąlygos progimnazijoje padeda kurti mokymosi aplinką be barjerų: erdvės pritaikytos mokytis judėjimo negalią (jų mokosi du) turintiems vaikams. Šiems mokiniams pagalbą nuolat teikia mokytojo padėjėjai, prie įėjimų į progimnaziją įrengtos nuovažos, pritaikytas sanitarinis mazgas, yra keltuvas neįgaliesiems, taip pat – laiptų keltuvas;
* materialiniai ištekliai naudojami tinkamai: pamokose naudotos priemonės mokytojams padėjo pateikti informaciją skirtingais būdais ir taip kūrė sąlygas kiekvienam mokiniui įsitraukti ir dalyvauti. 24 pamokose (40 proc. stebėtų pamokų) stiprusis pamokos aspektas buvo susijęs su sąlygų supratimui ir giliam mokymuisi sudarymu ir siejamas su tinkamu turimų priemonių naudojimu, medžiagos pateikimu skirtingais būdais, vaizdžiu aiškinimu. Ryškiausi pavyzdžiai (moda (dažniausiai užfiksuotas vertinimas) – 3 arba 4) stebėti fizinio ugdymo 4b kl., technologijų 8c kl., pasaulio pažinimo 1b, 3a ir 3b kl., lietuvių kalbos 2c kl., anglų k. 7d, 8e kl., matematikos 1a, 1b, 3b, 3c, 6a kl., biologijos 8c kl., lietuvių k. ir literatūros 7e kl.;
* pritraukiamos papildomos lėšos (gyventojų pajamų mokesčio dalis, pajamos, gautos už patalpų nuomą, pajamos, gautos iš 30 proc. maisto produktų, iš kurių gaminama patiekalo vertė, gamybos išlaidoms padengti, pajamos, gautos už mokinių priežiūrą pailgintos dienos grupėje) skiriamos mokymo aplinkai gerinti (remontui), edukacinėms priemonėms pirkti.

Vertintojų surinkti ir išanalizuoti duomenys leidžia teigti, kad Marijampolės Jono Totoraičio progimnazijos perspektyva ir bendruomenės susitarimai yra vertinami gerai ir sudaro tinkamas sąlygas mokyklos pažangai įtraukties visiems sampratos link. |
| 1.2. Lyderystė, 2 lygis. | Lyderystė įgyvendinant įtraukiojo ugdymo praktiką progimnazijoje vertinama kaip nebloga. Lyderystę mokymuisi verta sustiprinti ir išplėtoti:* pokalbiai su mokyklos vadovais ir bendruomenės nariais atskleidė, kad mokyklos vadovų, kaip lyderių, veikla telkia bendruomenę pokyčiams ir inovacijoms: vadovai turi aiškią pokyčių viziją, dalijasi ja su bendruomenės nariais, kuria sąlygas progimnazijos veiklai įsivertinti ir tobulinti. Tai sudaro sąlygas progimnazijos bendruomenės bendradarbiavimui planuojant ir organizuojant sėkmingą kiekvieno mokinio ugdymosi procesą;
* apklausos duomenimis, 67 proc. apklausoje dalyvavusių 5–8 kl. mokinių pritarė arba beveik pritarė teiginiui, kad „Mokyklos vadovai man yra autoritetas“, 89,8 proc. mokinių tėvų visiškai pritarė teiginiui, kad „Mokyklos vadovai telkia mokyklos bendruomenę pokyčiams ugdymo srityje“;
* mokytojų lygmeniu lyderystė turėtų būti sustiprinta, siekiant tobulinti įtraukiojo ugdymo praktikas mokykloje: pokalbių su grupėmis metu nustatyta, kad mokytojai stengiasi įgyvendinti susitarimus, atlikti deleguotas užduotis, tačiau patys iniciatyvos imasi retai (grupės sunkiai galėjo įvardinti jų iniciatyva įgyvendintus pokyčius organizuojant ugdymą(si) ar kitoje mokyklos veikloje, susijusioje su įtraukiuoju ugdymu).

Įsipareigojimas susitarimams yra potencialus: * mokyklos vadovai imasi tiesioginių veiksmų strategijai ir veiklos programoms įgyvendinti, kasdieniu elgesiu demonstruoja sutartas mokyklos vertybes ir socialinius emocinius gebėjimus, tai stiprina įtraukiajam ugdymui aktualų bendradarbiavimą ir jam palankų mikroklimatą: sudaromos darbo grupės strateginiam, metiniam ir ugdymo planams rengti, plėtojama susitarimų kultūra (susitarimai dėl bendrų progimnazijos vertybių, veiklos planavimo periodiškumo), progimnazijos vadovų metinės veiklos užduotys susijusios su planuose numatytomis nuostatomis dėl ugdymo kokybės gerinimo;
* siekiant progimnazijos strateginio ir metinio veiklos planų dermės 2021 m. pereita prie veiklos planavimo kalendoriniams metams, todėl progimnazija turės daugiau galimybių strategiškai planuoti įtraukiojo ugdymo pokyčius;
* tiek strateginiuose, tiek metiniuose progimnazijos veiklos planuose kaip vienas svarbiausių tikslų yra numatytas ugdymosi kokybės gerinimas tobulinant pamokos vadybą ir kūrybiškumo ugdymas palaikant mokinių ugdymosi motyvaciją formaliajame ir neformaliajame ugdyme. Administracijos metinėse užduotyse taip pat numatoma siekti veiklos kokybės, su įtraukiuoju ugdymu tiesiogiai susiję dalis jos aspektų: mokinių socialinio emocinio ugdymo plėtra, saugios mokyklos aplinkos kūrimas, mokinių įsivertinimo sistemos tobulinimas, mokymosi pagalbos mokiniams teikimo organizavimo tobulinimas.

Vertintojų surinkti ir išanalizuoti duomenys pagrindžia išvadą, kad lyderystė, skatinanti mokyklos pažangą įtraukties visiems sampratos link, progimnazijoje yra nebloga.  |
| 1.3. Mokyklos savivalda, 2 lygis. | Mokyklos savivalda yra nebloga, jos skaidrumas ir atvirumas vertinamas gerai:* mokyklos valdymo procese atstovaujami visų mokyklos bendruomenės narių interesai: veikia Mokytojų ir Mokinių tarybos, Progimnazijos taryba, kuriai priklauso mokytojai, mokiniai ir jų tėvai;
* mokyklos savivaldos institucijos priima sprendimus pagal joms pavestas atsakomybes, pokalbių metu savo iniciatyva pasiūlytų ir įgyvendintų pokyčių įvardijo nedaug: tėvai rūpinosi mokyklos valgykloje tiekiamo maisto kokybe, mokiniai minėjo jų organizuojamus renginius, dalies planuotų pokyčių įgyvendinimas nukeltas į vėlesnį laiką dėl pandemijos (vidinio kiemelio, valgyklos interjero sutvarkymas);
* progimnazijos savivaldos institucijų nariai per pokalbius patvirtino, kad pripažįstama požiūrių ir nuomonių įvairovė, palaikoma diskusija, gerbiama kiekvieno nuomonė;
* apklausos duomenimis, 73,2 proc. apklausoje dalyvavusių 5–8 kl. mokinių pritarė arba beveik pritarė teiginiui, kad „Mokytojai įdėmiai išklauso mano siūlomas idėjas“, 85,2 proc. apklausoje dalyvavusių mokytojų pritarė arba beveik pritarė teiginiui, kad „Mūsų mokykloje vadovai pagarbiai elgiasi su visais mokytojais ir kitais darbuotojais“.

Sprendimų pagrįstumas ir veiksmingumas plėtojant įtraukiojo ugdymo nuostatas yra vidutiniškas:savivaldos strateginiai ir kasdienės veiklos gerinimo siūlymai yra argumentuoti remiantis veiklos įsivertinimo ir kitais mokyklos turimais duomenimis, tačiau šių siūlymų pateikiama nedaug: pokalbių metu buvo paminėti siūlymai atnaujinti Progimnazijos mokinių pasiekimų ir pažangos vertinimo tvarką ir numatyti joje individualios pažangos ir asmeninės ūgties (įsi)vertinimą, keisti valgyklos meniu, atnaujinti jos interjerą, sutvarkyti progimnazijos vidinį kiemelį;* savivaldos priimami sprendimai yra reikalingi ir keičia mokyklos gyvenimą, dažniausiai šie sprendimai kyla iš poreikio atlikti privalomas savivaldos funkcijas – pritarti rengiamų planų projektams, finansinių išteklių paskirstymui;
* 42,3 proc. mokytojų, 34 proc. 2–4 kl., 35,7 proc. 5–8 kl. mokinių tėvų pritarė arba beveik pritarė teiginiui, kad „Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)“.

Vertintojų surinkti ir išanalizuoti duomenys leidžia teigti, kad mokyklos savivaldos veikla planuojant ir įgyvendinant įtraukiojo ugdymo pokyčius yra neišskirtinė. |
| 1.4. Veikimas kartu, 3 lygis. | Veikimas kartu įgyvendinant įtraukiojo ugdymo praktiką progimnazijoje vertinamas gerai. Progimnazijos personalas yra pakankamai solidari bendruomenė, kurios santykiai grindžiami geranoriškumu vienas kitam ir kolegialia pagalba:

|  |
| --- |
| * priimti tinkami susitarimai dėl bendradarbiavimo kultūros, mikroklimato gerinimo, veiklos planavimo dokumentuose numatytos veiklos kryptys yra nukreiptos į bendruomenės bendradarbiavimo plėtojimą, įtraukimą: 2021–2023 m. strateginio plano vienas iš uždavinių yra „Plėtoti progimnazijos bendruomenės narių bendradarbiavimą ir savanorystę“, 2021 m. veiklos plane kaip prioritetai minimi progimnazijos bendruomenės telkimas, bendruomeniškumo skatinimas, iniciatyvumas, direktoriaus veiklos metinėse užduotyse numatytas „Pedagogų kolegialaus mokymosi stiprinimas“, parengtas ir patvirtintas Darbuotojų psichologinio saugumo užtikrinimo Marijampolės Jono Totoraičio progimnazijoje politikos įgyvendinimo tvarkos aprašas;
* išanalizavus dokumentus ir pokalbių su mokytojais medžiagą nustatyta, kad yra tariamasi įvairiose darbo grupėse, komisijose aktualiais klausimais: dėl netradicinių renginių, dienų organizavimo, veiklų jubiliejiniams progimnazijos metams paminėti, kvalifikacijos tobulinimo (Metodinėje taryboje); dėl iškilusių mokymosi sunkumų mokiniams, pagalbos šeimai, ypač ugdant mokinius karantino laikotarpiu (VGK);
* mokytojai, švietimo pagalbos specialistai bendradarbiauja ir yra teikiamos rekomendacijos mokytojams, pradėjusiems ugdyti 1 kl., 5 kl. mokinius bei turinčius specialiųjų ugdymosi poreikių (toliau – SUP) ar iš užsienio grįžusius mokinius (sudaromi individualūs pagalbos planai), tačiau SUP mokiniai yra dažnai išskiriami ugdomajame procese, tai patvirtina tvarkaraščiai ir apklausos duomenys: 76 proc. pedagogų teigė („tikrai taip“, „lyg ir taip“), kad „Mūsų mokykloje specialusis pedagogas pagalbą mokiniams dažniausiai teikia savo kabinete“;
* 48,1 proc. apklausoje dalyvavusių mokytojų pritarė, kad mokykloje yra mokytojų bendrystė;
* apklausoje išsakydami nuomonę apie įtraukiojo ugdymo praktiką mokykloje, 40 proc. pedagogų pritarė teiginiui, kad „Kartu su manimi pamokoje dirbantis specialusis pedagogas, mokytojo padėjėjas padeda ne tik specialiųjų poreikių turintiems, bet ir kitiems mokiniams“;
* 5–8 kl. tėvų nuomone, mokytojų bendradarbiavimas nėra pakankamas: teiginiui „Iš vaikui skiriamų namų darbų, kontrolinių rašymo suprantu, kad mokytojai nederina savo veiksmų tarpusavyje“ pritarė 68,2 proc. apklausoje dalyvavusių tėvų.

Dirbdami tinkamai kaip viena profesionalų komanda, mokytojai pasiekia individualių ir bendrų rezultatų, kurie kuria pozityvų bendradarbiavimo mikroklimatą, padeda plėtoti mokytojų kompetencijas planuoti ir organizuoti sėkmingą kiekvieno mokinio ugdymosi procesą:* pradinių klasių mokytojai skaito pranešimus, dalijasi patirtimi mokyklos, regiono ir šalies mastu („Receptai diferencijavimui pamokoje“, „Mąstymo strategijos pamokoje – paieškos, receptai, galimybės“, „XXI a. pamoka ­– nuo vertinimo prie įsivertinimo. Modernios pamokos dimensijos“ ir kt., progimnazijoje organizuotos atviros pamokos Vilniaus kolegijos studentams (2020 m.);
* bendradarbiaujant su partneriais kartais organizuojamos konferencijos šalies pedagogams („IKT mokykloje: mokomės ir mokome“) ir savo rajono, mokyklos pedagogams „Įkvepiančios (ne)GALIOS istorijos“);
* dalyvaujama įvairiuose tarptautiniuose projektuose, konkursuose, kurie padeda įtraukti įvairius gebėjimus ir galias turinčius mokinius (DofE programa, „Erasmus+“ projektas „Smart Waste Management for Smarter Cluster Schools“, „Ventspils IT challenge 2020“, „eTwinning“ „Sing My Song“);
* apklausoje 77,8 proc. pedagogų atsakė, kad „Mūsų mokykloje mokytojai visada sulaukia paramos ir emocinio palaikymo iš kolegų“.
 |

Mokytojai tinkamai kolegialiai mokosi kartu ir vieni iš kitų įvairiose grupėse, komandose, neformaliuose susitikimuose, organizuodami įvairius renginius ir tai yra stiprusis progimnazijos veiklos aspektas:* organizuojamos įvairios metodinės dienos sudaro galimybę mokytojams pasidalyti savo patirtimi, mokytis vieniems iš kitų sąmoningai ir kryptingai, įtraukiant į veiklas mokinius demonstruoti jų įvairius gebėjimus („Bendrųjų kompetencijų ugdymas – investicija į vaiko ateitį“, Kalbų dienos, programavimo diena „Medijų labirintai“);
* integruotos įvairių mokomųjų dalykų pamokos, projektai, netradicinio ugdymo dienos tinkamai nukreipti į kiekvieno vaiko ugdymą(si) ([geografijos ir anglų kalbos projektas „Žemė mūsų delnuose“](https://jtotoraitis.lt/integruotas-geografijos-anglu-kalbos-projektas-zeme-musu-delnuose-pristatymas/), istorijos ir dailės „Priešistorės menas. Rankos atspaudas“, muzikos ir istorijos „Metų laikai“, „Aš – Lietuvos pilietis“ ir kt.), tačiau vertintojų stebėtose pamokose nebuvo skirtingų dalykų integracijos, vyravo tradicinės pamokos (35 pamokos, 57 proc.);
* periodiškai organizuojamos mokytojų išvykos bendruomenės mikroklimatui gerinti, naujiems gebėjimams ugdytis, veikimui kartu stiprinti (išvyka į UPC parodą Utenoje „Sužinokime. Tobulėkime. Veikime“, į Lekėčius, į Druskininkų r.);
* pradinio ugdymo mokytojai aktyviai bendradarbiauja dalydamiesi patirtimi, organizuodami bendrus renginius, tai atsispindi pamokose: 1–4 kl. stebėtų pamokų vertinimo vidurkis yra 2,8;
* apklausoje 90,4 proc. pedagogų pritarė arba beveik pritarė teiginiui, kad „Bet kada galiu paprašyti kolegų profesinės pagalbos“.

Vertintojų surinkti ir išanalizuoti duomenys leidžia teigti, kad progimnazijoje veikimas kartu yra potencialus, o plėtojamas kolegialus mokymasis padeda įveikti įtraukiojo ugdymo keliamus iššūkius. |
| 1.5.Bendradarbiavimas su tėvais / globėjais, 2 lygis. | Bendradarbiavimas su tėvais / globėjais yra neišskirtinis. Pažinimas ir sąveika yra tinkami: * tėvų informavimo ir švietimo sistema atitinka tėvų poreikius ir mokyklos specifiką: Progimnazijos taryboje esančių tėvų teigimu ir remiantis MPI pateikta informacija, galima daryti išvadą, kad progimnazija taiko įvairius tėvų informavimo šaltinius (mokyklos interneto svetainę, elektroninį dienyną TAMO (vertinimo savaitę vertintojai pastebėjo, kad elektroninis dienynas TAMO yra aktyviai naudojamas beveik visų tėvų), klasių vadovai prireikus skambina telefonu, bendraujama el. paštu, per socialinius tinklus (mokyklos „Facebook“, klasių tėvų „Facebook“ grupės), kas pusmetį organizuojami tėvų susirinkimai, 1, 5 kl. tėvams – papildomai rugsėjo mėnesį, karantino metu susirinkimai buvo vykdomi nuotoliniu būdu;
* mokytojai domisi tėvų galimybėmis padėti vaikams augti ir pasiūlo tinkamus pagalbos ir bendradarbiavimo būdus, kurie padėtų pagal galimybes užtikrinti kiekvieno vaiko poreikius: MPI ir švietimo pagalbos specialistų teigimu, organizuojami tikslingi aptarimai su tėvais „Drauge mes galime viską“, „Kaip mums sekėsi bendrauti ir bendradarbiauti drauge?“, progimnazijos vadovų teigimu, labai efektyvūs iki karantino buvo tėvų grupėms organizuoti „Pozityvios tėvystės mokymai“;
* mokytojų ir tėvų bendradarbiavimas yra lankstus palaikant ir skatinant mokinio pažangą: apklausoje teiginiui „Mokykloje mokytojų ir tėvų susitikimai aptariant vaiko pažangą gerina mokymosi rezultatus“ pritarė 57,1 proc. 2–4 kl. tėvų ir 41,3 proc. 5–8 kl. tėvų, teiginiui „Mokykla daro viską, kad naujokai ir jų tėvai mokykloje jaustųsi priimti ir emociškai saugūs“ pritarė 48,9 proc. 2–4 kl. tėvų ir 41,8 proc. 5–8 kl. tėvų. Tėvų, patiriančių ir ekonominių sunkumų, pritarimas teiginiams yra didesnis, palyginti su kitais tėvais;
* SUP turintiems ir iš užsienio sugrįžusiems mokiniams mokytojai sudaro atitinkamai pritaikytas, individualizuotas programas ar ugdymo pagalbos planus, kuriuos, mokytojų teigimu, suderina su tėvais, tačiau pasiekimai ir pažanga yra aptariami tik kas pusmetį;
* MPI ir mokytojų teigimu,mokykloje yra susitarimas, kad prastėjant mokinio pasiekimams tėvai yra kviečiami į pokalbį, kuriame gali dalyvauti ir vadovai, kiti mokytojai, siūloma suteikti mokymosi pagalbą.

Tėvų įsitraukimas į vaikų ugdymąsi vidutiniškas:* tėvai įsitraukia į vaikų ugdymą(si) įvairiomis formomis: dalyvaudami nuotolinėse pamokose, per savivaldą, jie turi galimybę teikti siūlymus, iniciatyvas per klasių vadovus;
* nuotolinio, hibridinio ugdymo metu tėvai turi galimybę įsitraukti į pamokinę veiklą, dalyvauti įvairiuose mokyklos organizuojamuose renginiuose, tad dalis tėvų (49,1 proc. 2–4 kl. ir 38,1 proc. 5–8 kl.) teigia, kad „Tėvai yra įtraukti į mokyklos gyvenimą“, kaip ir dalis pedagogų (27,15 proc.) teigia, kad „Dauguma tėvų aktyviai dalyvauja vaiko ugdyme, tariasi siūlo idėjų“;
* mokykloje nėra atskiros tėvų savivaldos, kurios pageidautų dalis tėvų, mokytojų – apklausoje teiginiui „Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.) visiškai pritarė 27 proc. 2–4 kl. tėvų, 17,5 proc. 5–8 kl. tėvų, 15,4 proc. pedagogų.

Vertintojų surinkti ir išanalizuoti duomenys leidžia teigti, kad progimnazijoje bendradarbiavimas su tėvais yra neišskirtinis. |
| 1.6. Mokyklos tinklaveika, 3 lygis. | Mokyklos tinklaveika paveiki. Mokyklos atvirumas, mezgami socialiniai ryšiai, bendruomenės narių įsitraukimas į kintančią aplinką, pasikeitimus vertinami gerai:* mokyklos planavimo dokumentuose nurodoma, kad šiuo metu progimnazija daugiausia dėmesio skiria partnerystei stiprinti, plėtoti esamiems ir inicijuoti naujiems progimnazijos ryšiams su socialiniais partneriais. Mokykla ne vienerius metus plėtoja partnerystės ryšius su įvairiomis užsienio, šalies, rajono švietimo, kultūros ir kt. įstaigomis. Šiuo metu progimnazija įsitraukusi į du tarptautinius projektus: „Erasmus+“ ir „eTwinning“ programą, kur bendradarbiaujama su užsienio ir šalies partneriais. Tai sudaro sąlygas plėtoti įtraukties galimybes, reaguoti į kintančias aplinkas ir kitus aktualius pasikeitimus;
* apklausos duomenimis, 64 proc. pedagogų pritaria teiginiui, kad „Mokykloje įprasta vesti pamokas bibliotekoje, gamtoje, muziejuje, įmonėse ir t. t.“, šią įžvalgą pokalbių metu patvirtino mokyklos vadovai, metodinės tarybos nariai;
* tinkamas mokyklos savininko ir mokyklos bendradarbiavimas laikantis susitarimų, glaudžiai bendradarbiaujant ir tikslingai planuojant veiklas pristatomas Marijampolės savivaldybės pateiktoje informacijoje. Apklausos duomenimis, 48 proc. pedagogų pritaria teiginiui, kad „Mokykla iš savivaldybės visada sulaukia palaikymo ir pagalbos“, 64 proc. pritaria teiginiui, kad „Švietimo skyriaus žmonės žino mūsų mokyklos problemas“.

Bendravimo su socialiniais partneriais prasmingumas siekiant kiekvieną besimokantįjį auginti, įtraukti į veiklas, kryptingai siekti užsibrėžtų tikslų yra tinkamas:* pokalbių su mokyklos vadovais duomenimis, progimnazija bendradarbiavimą plėtoja mokinių saugumo, kvalifikacijos kėlimo, karjeros planavimo, mokinių asmeninių kompetencijų tobulinimo, mokinių ugdymo(si) tęstinumo (iš darželio į progimnaziją ir iš progimnazijos į gimnazijas) kryptimis;
* mokyklos pirminėje, elektroninėje erdvėje esančioje informacijoje, pokalbių su mokyklos vadovais duomenimis, progimnazijoje antrus metus įgyvendinama DofE programa, kuri padeda jaunam žmogui išlaisvėti iš išorinių ir vidinių apribojimų, įgalina tapti atsakingu ir įžvalgiu savo ateities kūrėju;
* progimnazijos bendruomenės nariai per pokalbius patvirtino, kad pagalbos vaikui specialistai, VGK nariai nuolat bendradarbiauja su įvairiomis pagalbos vaikui, šeimai institucijomis, kviečiasi specialistus, mokosi, tariasi su jais, kartu veikia sėkmingos mokinių įtraukties kryptimi;
* Metodinės tarybos nariai, pagalbos mokiniui specialistai kviečiasi partnerius, kartu planuoja metodines dienas, mokymus mokytojams, tėvams siekdami nuolat atnaujinti savo žinias, tobulinti atitinkamas kompetencijas, svarbias kiekvienam bendruomenės nariui, ypač vaikui;
* dalyvaujant tarptautinėje programoje „Erasmus+“ prisidedama prie Darnaus vystymosi tikslų įgyvendinimo ir plėtojimo progimnazijos lygmeniu. Šio projekto rezultatai viešinami gimnazijos koridoriuje. Mokiniai, dalyvavę „eTwinning“ projekte, tikslingai siekė įvairių žmonių įtraukties dalyvaudami „Tarptautinėje autizmo supratimo savaitėje“;
* bendradarbiaujant su VDA studentais mokykloje buvo kuriama netradicinė bendravimo erdvė. Projektuodami šią erdvę, studentai į procesą įtraukė mokinius – veiklos buvo įdomios, naudingos ir auginančios. Progimnazijos išorinė siena papuošta tarptautinio meno ir architektūros simpoziumo „Malonny‘8“ piešiniu „Language“ („Kalba“). Šio darbo autorė Wu Wing Yee iš JAV perteikė žinutę, kad kalba yra esminis komunikacijos būdas, leidžiantis žmonėms bendrauti vieniems su kitais;
* Metodinėje taryboje, mokyklos pirminėje informacijoje pristatytas progimnazijos išskirtinumas bendradarbiaujant su verslo įmonėmis, tėvais – ši veikla praplečia mokinių galimybes siekti geresnių rezultatų.

Vertintojų surinkti ir išanalizuoti duomenys leidžia teigti, kad įgyvendinant įtraukiojo ugdymo nuostatas mokyklos tinklaveika yra paveiki.  |
| 1.7. Kompetencija, 2 lygis. | Kompetencija yra nebloga. Mokytojams būdingas pozityvus profesionalumas, jie gerbia mokinius ir laikosi pedagogo etikos, yra tolerantiški, tobulina savo socialinius emocinius, įtraukiojo ugdymo ir kitus gebėjimus:* klasių vadovai tobulino socialinių emocinių kompetencijų ugdymą programos „LIONS QUEST Lietuva“ „Laikas kartu“ ir „Paauglystės kryžkelės“ mokymuose;
* apklausoje 44 proc. dalyvavusių 5–8 kl. mokinių teigia, kad „Mokytojai ir kiti darbuotojai yra labai draugiški“, 56 proc. – kad „Mano mokytojai man visada padeda“, 52,4 proc. – kad „Mokytojai visada padeda teisingai išspręsti kilusius konfliktus“. 21 mokinys, nurodęs, kad gauna specialiąją pedagoginę pagalbą, pastarąjį teiginį vertina palankiau nei kiti. Mokiniai iš šeimų, patiriančių socialinių ir ekonominių sunkumų (gaunančių nemokamą maitinimą), aukščiau įvardintus teiginius vertina palankiau nei kiti vaikai;
* apklausoje 40,7 proc. 2–4 kl. tėvų ir 37 proc. 5–8 kl. tėvų sutinka su teiginiu, kad „Mokykloje mokiniai ir mokytojai vieni su kitais elgiasi pagarbiai“, 41,9 proc. 2–4 kl. tėvų teigia, kad „Mokytojas stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“. Tačiau 16 proc. 2–4 kl. ir 29,6 proc. 5–8 kl. tėvų pritaria teiginiui, kad „Mano vaikas pastebi, kad mokytojai turi savo „numylėtinius“;
* 29 apklausoje dalyvavę tėvai, kurie nurodė, kad jų vaikai gauna specialiąją pedagoginę pagalbą, palyginti su kitų tėvų nuomone, teiginį „Mokykloje mokiniai ir mokytojai vieni su kitais elgiasi pagarbiai“ vertino daug prasčiau (standartizuotas vidurkių skirtumas -0,39), kaip ir teiginį „Mokytojams kiekvienas vaikas yra svarbus ir vertingas“ (standartizuotas vidurkių skirtumas – -0,47);
* 16 iš 61 stebėtos pamokos kaip teigiamą aspektą vertintojai užfiksavo teigiamą mikroklimatą ar gerus, pagarbius mokytojų ir mokinių santykius, tai patvirtina ir mokyklos apklausos duomenys: 35,3 proc. pedagogų pritaria teiginiui „Mūsų mokykloje mokytojai gerbia kiekvieną mokinį“.

Mokytojai išmano savo ugdymo sritį, mokomuosius dalykus, domisi ir seka naujoves: * 56,1 proc. 2–4 kl. tėvų ir 29,5 proc. 5–8 kl. tėvų pritaria teiginiui, kad „Mokytojai geba aiškiai ir suprantamai mokyti vaikus“;
* mokytojai dalyvauja įvairiuose mokymuose, pvz., „Skaitmeninės kompetencijos tobulinimas sėkmingam šiuolaikinio ugdymo(si) / mokymo(si) turinio įgyvendinimui Marijampolės Jono Totoraičio progimnazijoje“, „Akademinių pasiekimų ir asmeninės ūgties dermė, taikant savivaldų ir personalizuotą mokymąsi pamokoje“, įgytas žinias pamokose veiksmingai, kūrybiškai pritaiko dalis mokytojų. Ryškiausi pavyzdžiai stebėti lietuvių kalbos 2c kl., pasaulio pažinimo 3b kl., fizinio ugdymo 4b kl., dailės ir technologijų 4a kl. pamokose;
* mokymosi (šiuolaikinė) paradigma buvo taikyta 7 (11,4 proc.) (lietuvių kalbos 3c kl., dailė ir technologijos 4a kl., fizinis ugdymas ir matematika 4b kl., pasaulio pažinimas 3a kl., technologijos 6a, 8c kl.), o bandyta dirbti šiuolaikiškai 19 (31 proc.) stebėtų pamokų.

Vertintojų surinkti ir išanalizuoti duomenys leidžia teigti, kad Marijampolės Jono Totoraičio progimnazijoje kompetencija planuoti ir organizuoti kiekvieno mokinio ugdymosi procesą, atsižvelgiant į visų mokinių individualius mokymosi skirtumus, yra neišskirtinė. |
| 1.8. Nuolatinis profesinis tobulėjimas, 2 lygis. | Nuolatinis profesinis tobulėjimas siekiant kokybiško įtraukiojo ugdymo yra neblogas. Reiklumas sau siekiant įtraukties, atkaklumas ir nuoseklumas yra vidutiniškas:* pokalbių su mokytojais ir analizuotų dokumentų duomenimis, mokytojai žino geros pamokos požymius, kuriuos taiko nesistemingai, reikalingas ugdyti mokinių kompetencijas, dalijasi patirtimi su savivaldybės, šalies pedagogais (konferencija „IKT mokykloje: mokomės ir mokome“, pranešimas „Mąstymo žemėlapiai į pagalbą mokytojui pamokoje ugdant mokinių aukštesniuosius mąstymo gebėjimus“);
* analizuojant mokyklos dokumentus (Metodinės tarybos protokolus, planus, Mokytojų tarybos protokolus, švietimo pagalbos specialistų veiklos planus, progimnazijos 2020 m. ir 2021 m. veiklos planus), mokyklos interneto svetainę matoma, kad planuojama ir organizuojama nemažai įvairių veiklų, renginių (integruotos pamokos, netradicinės dienos, prevenciniai renginiai ir kt.), vėliau jų rezultatai yra analizuojami tik kiekybiniu, o ne poveikio aspektu;
* mokytojai tariasi įvairiose darbo grupėse, kaip dirbti, siekia numatytų mokyklos tikslų tobulindami kvalifikaciją. Pedagogų teigimu, jie fiksuoja savo kvalifikacijos tobulinimo faktus „Microsoft Teams“ aplinkoje („debesyse“), vykdoma apklausa apie reikalingas tobulinti kompetencijas, pagal šiuos duomenis numatomos prioritetinės kvalifikacijos tobulinimo sritys visiems, jos susijusios su įtraukiojo ugdymo nuostatomis;
* vienam iš 2021 m. prioritetų – „kompetencijų, reikalingų veiksmingai ugdyti skirtingų ugdymosi poreikių turinčius mokinius, tobulinimas“ – skirta per mažai dėmesio, tai rodo ir stebėtose pamokose vyraujanti tradicinė paradigma (tokių pamokų buvo 35, jų vertinimo vidurkis 2,18). Beveik visi mokytojai išklausę privalomus pedagogams „Specialiosios pedagogikos ir specialiosios psichologijos kvalifikacijos tobulinimo kursus“, dalis mokytojų dalyvavo konferencijoje „Įkvepiančios (ne)GALIOS istorijos“, švietimo pagalbos specialistai pavieniai dalyvauja seminaruose „Kaip padėti vaikui, turinčiam autizmo spektro sutrikimų“, „Įtraukiojo ugdymo įgyvendinimo patirtys“ ir kt. Vis daugėjant mokinių, grįžtančių iš užsienio, pasigendama mokymų šia tema;
* MPI teigiama, kad „mokytojai mokosi vieni iš kitų: metodinės dienos, teminės konferencijos, atviros pamokos“, vykdytoje apklausoje ketvirtadalis (25,5 proc.) pedagogų patvirtina, kad „Mokykloje įprasta stebėti kitų kolegų pamokas“.

Mokytojų veiklos vertinimas, numatant asmenines kompetencijos ribas, įsivertinimas, asmeninio meistriškumo augimo planavimas ir skatinimas nesistemingas:* vadovų teigimu, mokytojų veikla yra analizuojama pokalbio metu skirstant krūvius, skiriant klasių vadovais;
* sisteminga pedagoginės veiklos (savi)analizė nėra vykdoma;
* mokytojų ir vadovų teigimu, atestacija aukštesnei kvalifikacinei kategorijai nėra aktyvi („kartais pareiškia poreikį pats mokytojas, bet būna ir administracija paskatina“). Mokykloje yra 1 ekspertas, 26 metodininkai, 28 vyr. mokytojai / specialistai, 1 – mokytojas, 6 – neturintys kvalifikacinės kategorijos (ŠVIS);
* analizuotų dokumentų (Metodinės tarybos protokolai, Mokytojų tarybos posėdžiai) ir pokalbių su mokytojais duomenimis, pedagogai patys nusistato savo asmeninius kvalifikacijos tobulinimo poreikius ir užsiima asmeniniu profesiniu tobulėjimu per savišvietą ar kitais būdais. Apklausoje 35,1 proc. pedagogų pritarė arba beveik pritarė, kad mokykloje veikia paramos naujam darbuotojui sistema;
* pokalbių metu mokytojai įvardino kelias taikomas skatinimo priemones (metodinės grupės siūlo Mokytojų dienos proga apdovanoti geriausią mokytoją, per susirinkimus mokytojai yra administracijos pagiriami, skiriamos premijos ir kt.) siekti aukštesnio meistriškumo.

Vertintojų surinkti ir išanalizuoti duomenys leidžia teigti, kad Marijampolės Jono Totoraičio progimnazijoje nuolatinis profesinis tobulėjimas įgyvendinant įtraukiojo ugdymo praktiką yra patenkinamas. |
| ***Stiprieji vertinamos srities veiklos aspektai***  | Tinkamai panaudojami ištekliai kuria sąlygas įtraukčiai mokykloje ir pamokoje (1.1).Plėtojamas kolegialus mokytojų mokymasis skatina mokyklos pažangą įtraukties visiems sampratos link (1.4).Tinkama ir prasminga mokyklos tinklaveika praturtina ugdymo(si) procesą (1.6). |
| ***Tobulintini vertinamos srities veiklos aspektai***  | Mokytojų veiklos ir jos rezultatų įsivertinimas ir tobulinimas (1.8). |
| ***Vertinamos srities rekomendacijos*** | 1. Vykdyti mokytojų ir švietimo pagalbos specialistų užsiėmimų stebėseną siekiant surinkti aktualius duomenis apie įtraukiojo ugdymo praktiką ir ją patobulinti.
2. Organizuoti atviras pamokas numatant stebėjimo aspektą (pvz., SUP mokinių įtrauktis pamokoje).
3. Pradinių klasių mokytojams dalytis patirtimi taikant šiuolaikinius ugdymo metodus kiekvieno mokinio aktyviam dalyvavimui pamokoje skatinti.
4. Specialiąją pagalbą ir švietimo specialistų pagalbą pagal galimybes teikti pamokose – bendradarbiaujant su mokytoju įgalinti mokinius veikti.
5. Mokytojams planuoti savo asmeninio meistriškumo augimą ir sistemingai atlikti veiklos ir jos poveikio analizę, aptarti ją metodinėse grupėse, su vadovais.
6. Stiprinant komunikaciją ir bendradarbiavimą su tėvais išplėsti tėvų savivaldą – įkurti savivaldos instituciją, kuri galėtų aktyviai veikti siūlydama iniciatyvas, padėdama įvairiomis formomis ir būdais organizuoti ugdymą(si), kurti ugdomąsias aplinkas mokomųjų dalykų kabinetuose ir kitose erdvėse.
 |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 2.1. Ugdymo(si) planavimas, 2 lygis. | Ugdymo(si) planavimo nukreipimas į mokinių įtrauktį, mokinio ugdymosi sėkmę yra neišskirtinis. Ugdymo(si) tikslai vertinami vidutiniškai: * per vertinimo savaitę vertintojai fiksavo 8 (16 proc.) pamokas, kuriose ugdymo(si) planavimas išskirtas kaip stiprusis veiklos aspektas (moda (dažniausiai užfiksuotas vertinimas) – 3): lietuvių k. 2c kl., 7c kl., 7e kl., matematikos 6d kl., technologijų 6a kl., 8c kl., tikybos 6c-6d kl., dailės ir technologijų 1a kl. pamokose;
* išanalizavus 58 mokytojų pateiktas ugdomosios veiklos (pamokos) korteles: dailės ir technologijų 1a kl. bei technologijų 6a kl. pamokose uždavinio rezultatas orientuotas į asmeninį rezultatą, fizikos 8a kl. pamokoje rezultatas diferencijuotas pagal pasiekimų lygmenį. 31 proc. pamokų planuotas siektinas rezultatas lankstus savo skaičiumi („atliks 2–3 užduotis“, „bent 60–70 žodžių“); 14 proc. pamokų nurodomas minimalus pasiekimų lygis („bent 3“, „ne mažiau negu 4“); 19 proc. pamokų buvo planuotas konkretus siektinas rezultatas be galimybės pasirinkti; 31 proc. pamokų numatomam rezultatui trūko konkretumo („gerinsime vikrumo ir greitumo įgūdžius“, „prisimins atskliaudimą ir panašių narių sutraukimą“, „atliks matavimus ir skaičiavimus žemėlapyje“);
* apklausos duomenys rodo, kad 93 proc. mokytojų pritaria teiginiui „Planuodamas pamoką numatau, kaip įtraukti kiekvieną mokinį“, nors tik pavienėse vertintojų stebėtose pamokose mokytojas įtraukė mokinius į uždavinio formulavimą, tai stebėta: lietuvių k. 4c kl., 7c kl. pamokose, technologijų 5d, 8c kl., pasaulio pažinimo 3a kl. pamokose. Šiose pamokose mokytojai skatino mokinius siekti rezultato sau patogiu būdu pagal optimalias asmenines galimybes;
* 12 proc. pamokų pamokos pabaigoje mokytojas aptarė uždavinį. Ugdymo(si) procesas buvo nuolat stebimas, koreguojamas, prisimenama, ko siekiama, 3 proc. pamokų. Tokios pamokos buvo skirstomos į etapus, aptariamas uždavinys ir „keliaujama“ toliau;
* 23 stebėtose pamokose (38 proc.) fiksuotos vienodos visiems mokiniams pateikiamos užduotys, 5 (8 proc.) pamokose mokytojas pasiūlė kitokias užduotis SUP mokiniams, 2 (3 proc.) – stipresniems. Fizikos 8a kl. pamokoje mokytoja siūlė spręsti uždavinius pagal savo gebėjimus, technologijų 5d kl. pamokoje sudarė galimybes rinktis. Teiginį „Ruošdamasis pamokai parengiu skirtingo lygio užduotis“ patvirtino 79 proc. apklausoje dalyvavusių pedagogų, tačiau tik 17 proc. 5–8 kl. mokinių teigė, kad „Mokytojai man dažnai leidžia pasirinkti, kokias užduotis atlikti“. Mokinių tarybos nariai patvirtino, kad mokytojai dažniausiai duoda skirtingas užduotis tik gabiems ir SUP mokiniams, o tai riboja galimybes rinktis ir siekti tikslo pagal optimalias asmenines galias.

Mokinių įvairovės pažinimas, galimų kliūčių numatymas, aplinkos be kliūčių modeliavimas yra neblogas:* Progimnazijos veiklos įsivertinimo grupės nariai pokalbio su vertintojais metu teigė, kad pagal galimybes mokykla keičia aplinkas įvairių poreikių mokiniams: nuimti durų slenksčiai, paaukštinimai klasėse, įrengtas liftas, keltuvas, bendravimo ir valgymo erdvė, erdvės pabūti vieniems, bibliotekos ir skaityklos erdvė. Šią įžvalgą vertintojai pasitvirtino stebėdami mokyklos erdves ir analizuodami pirminę progimnazijos informaciją;
* mokyklos atvirumą mokinių įvairovei patvirtina apklausos rezultatai: teiginiui „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“ pritaria 73 proc. apklaustų 5–8 kl. ir 86 proc. 1–4 kl. mokinių tėvų;
* mokyklos dokumentų analizė ir pokalbiai su mokiniais, pedagogais leidžia daryti išvadą, kad progimnazijoje skiriamas dėmesys ugdymo(si) poreikių analizei ir pagalbai mokiniui, vedant konsultacines pamokas, atsižvelgiama į mokinių poreikį, sudaromos galimybės patiems rinktis papildomą veiklą. Teiginį „Mokytojai mano vaikui padeda siekti geriausio rezultato“ patvirtino 91 proc. 1–4 kl. ir 80 proc. 5–8 kl. mokinių tėvų. Taip pat 85 proc. 2–4 kl. tėvų ir 72 proc. 5–8 kl. tėvų mano, kad „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“;
* mokyklos atvirumą mokinių įvairovei patvirtina apklausos rezultatai: „Aš su mokiniais dažnai kalbuosi apie žmonių įvairovę, skirtingas socialines aplinkas, negalią“ – šį teiginį patvirtino 67 proc. apklausoje dalyvavusių pedagogų. 90 proc. pedagogų „Palaiko ir skatina kiekvieno savo mokinio išskirtinumą ir originalumą“ ir 43 proc. pedagogų patvirtino, kad „Pamokoje kaip pedagoginį išteklių moku panaudoti vaikų skirtybes (pvz., kitakalbystę, negalią...)“. Tai, kad mokykloje skatinama įvairovė ir modeliuojamos įvairios galimybės kiekvienam, patvirtina faktas, kad Mokinių tarybos pirmininku išrinktas mokinys, turintis judėjimo negalią, bei įgyvendintas „eTwinning“ projektas „Bridge of Voices“, kurio pagrindinis tikslas buvo įgarsinti Margaretos Davidson knygą „Helen Keller“ regėjimo negalią turintiems žmonėms;
* mokinių individualūs poreikiai atpažįstami ir pripažįstami: mokytojai, atsižvelgdami į PPT specialistų rekomendacijas ir išvadas, rengia individualias SUP programas, stebi šių mokinių pažangą, mokymo(si) sėkmes ir problemas aptaria VGK. Planuojant ugdymą, yra bendradarbiaujama su mokinių tėvais, mokytojais, švietimo pagalbos specialistais;
* pamokos stebėjimo protokoluose mokinių įvairovės pažinimas kaip stiprusis pamokos aspektas išskirtas 7 (12 proc.) kartus. Mokytojas pamokos metu rėmėsi mokinių įvairovės pažinimo ir ugdymo proceso universalumo principais.

 Pastoliavimas mokiniui ugdymo procese vidutiniškas:* stebėtų pamokų vertinimo analizės duomenys parodė, kad stebint mokymosi procesą kliūčių įveikai taikoma parama, kad mokinys pats pasiektų numatytą tikslą (papildomos priemonės, nukreipiantys klausimai, galimybė dirbti su kitu mokiniu (-iais), kito būdo pasiūlymas), tai fiksuota 25 pamokose (41 proc.). Tą patvirtina mokinių pokalbio ir apklausos duomenys: teiginiui „Mokytojai mus dažnai skirsto dirbti porose, grupėse“ pritaria 44,9 proc. apklaustų 5–8 kl. mokinių;
* pastoliavimas mokiniui ugdymo procese kaip stiprus pamokos aspektas yra fiksuotas 10 stebėtų pamokų (16,39 proc.): lietuvių k. 7a, 7c kl., matematikos 1a, 2c, 2b, 6d kl., biologijos 7c, 8c kl., technologijų 8c kl., informacinių technologijų 5a kl. pamokose. Šiose pamokose fiksuota pedagogo kompetencijomis grįsta optimali ir laiku suteikta ugdymo(si) / mokymo(si) parama mokiniui kaip pastoliai;
* nuolat mokytojų teikiama pagalba mokiniui, kuris susiduria su mokymosi kliūtimis (ne tik specialiųjų poreikių turintiems ugdytiniams), fiksuota 24 pamokose (39 proc.) pamokų;
* 29 proc. 5–8 kl. mokinių sutiko su teiginiu „Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis“, 62 proc. pedagogų sutiko su teiginiu „Man pavyksta pasitelkti elektronines priemones užduotims diferencijuoti“. Nors Mokinio taisyklėse numatyta, kad už naudojimąsi mobiliaisiais telefonais, Mp3 grotuvais ar kitais ugdymo procese nereikalingais daiktais per pamokas gali būti taikomos drausminimo priemonės, Mokinių tarybos atstovai patvirtino, kad šiomis priemonėmis pamokoje galima ir kartais pasinaudojama leidus mokytojui, tačiau, pasak mokinių, „mokykloje yra IT, bet pamokose šiomis priemonėmis naudojasi retai, norėtųsi dažniau, vadovėlis ne visus sudomina“;
* Ugdymo plane numatyti adaptaciniai laikotarpiai 1, 2 kl. ir 5, 6 kl., atsižvelgiant į praėjusių metų nuotolinio mokymo situaciją šalyje.

Planavimo lankstumas ir nuoseklumas neblogas: * planavimo lankstumas ir nuoseklumas kaip stiprusis pamokos aspektas fiksuotas 13 (21 proc.) pamokų. Šiose pamokose veiklos padėjo siekti tikslų, papildė viena kitą, derėjo tarpusavyje;
* 90 proc. apklausoje dalyvavusių mokytojų teigia, kad „Mokyklai svarbus kiekvienas vaikas ir kiekvienam suteikiama reikalinga pagalba“, kad „Mokykla yra sukūrusi mokinių pagalbos vienas kitam sistemą“ patvirtino 20 proc. pedagogų. Mokiniai pokalbio su vertintojais metu patikino, kad jie padeda vieni kitiems tiek per pamokas, tiek per pertraukas, tai daro patys, niekieno neverčiami, manydami, kad toks poelgis yra pilietiškas ir privalomas kiekvienam žmogui;
* pedagogai kalbėdamiesi su vertintojais teigė, kad pamokų veiklos ir siektini rezultatai planuojami atsižvelgiant į mokinių poreikius, 60 proc. pedagogų pritarė teiginiui, kad „Paprastai visiems klasės mokiniams skiriu vienodus namų darbus“. Kaip ir buvo minėta, 23 (38 proc.) stebėtose pamokose fiksuotos vienodos visiems mokiniams pateikiamos užduotys, siūlytos veiklos orientuotos į bendrą klasės lygį;
* pagal galimybes pasitardami mokytojai, pagalbos vaikui specialistai ir administracija stengiasi pasinaudoti Ugdymo plano galimybėmis pritaikydami mokymosi laiką ir periodus ugdymo poreikiams: atsižvelgiant į vaikų užimtumą ir galimybes sudaromi konsultacijų ir modulių tvarkaraščiai, organizuojamos netradicinio ugdymo dienos, integruotos pamokos ir projektai, dalyvaujama įvairiose parodose, šventėse, respublikiniuose ir tarptautiniuose konkursuose. Tačiau nesusitarus dėl programų, jų negavus nė vienam vaikui, lankančiam neformaliojo ugdymo mokyklas už mokyklos ribų, nesudaryta galimybė nelankyti to dalyko pamokų.

Švietimo pagalbos specialistų ir mokytojų padėjėjų vaidmenys planuojant ir įgyvendinant ugdymo procesą vertinami gerai:* progimnazija turi subūrusi pagalbos specialistų komandą: 2 socialinius pedagogus, [psichologą](https://jtotoraitis.lt/pagalbos-mokiniui-specialistai/#psi), specialųjį pedagogą, logopedą, visuomenės sveikatos specialistą ir 3 mokytojų padėjėjus. Specialistų darbo laikas, atliekamos funkcijos, kontaktai yra viešai skelbiami mokyklos interneto svetainėje. Pagalbos specialistų komanda konsultuoja mokytojus, skaito pranešimus bendruomenės nariams, veda užsiėmimus vaikams, prireikus prašo pagalbos kviestinių specialistų, taip padėdama progimnazijos bendruomenei kurti sąlygas, tinkamas mokiniams mokytis jiems palankiausiu būdu;
* švietimo pagalbos specialistai savo planais, dalyko mokytojai SUP mokinių ugdymo programomis ir PPT išvadomis dalijasi progimnazijos „debesies“ saugykloje. Mokytojai, klasės vadovai, pagalbos mokiniams specialistai juos gali peržiūrėti, aptarti, pasilyginti ir bendradarbiauti spręsdami mokinių ugdymo(si) problemas;
* mokyklos pirminėje informacijoje teigiama, kad atsižvelgiant į progimnazijos veiklos kokybės įsivertinimo rezultatus numatoma 2021–2022 m. m. daugiau dėmesio skirti rekomendacijoms pedagogams, kaip dirbti su mokiniais, turinčiais specialiųjų ugdymosi poreikių, kaip parengti programas, orientuotas į individualius vaiko poreikius. Pagrindinis specialiosios pedagoginės pagalbos teikimo ir logopedo veiklos 2020–2021 m. m. tikslas – didinti vaikų specialiųjų ugdymosi poreikių tenkinimo veiksmingumą, padėti sudaryti palankias ugdymosi sąlygas SUP turintiems mokiniams, palaikyti glaudžius ryšius su tėvais, pedagogais, mokiniais;
* mokyklos dokumentų analizės ir pokalbių duomenimis, pagalbos specialistai, klasių vadovai, mokytojai, administracija stengiasi pamatyti kiekvieną vaiką, suteikti reikiamą pagalbą, aptarti mokiniams iškilusias problemas, susiklosčiusias aplinkybes (pvz., grįžus iš užsienio). Pasak socialinės pedagogės, mokiniams sudaromi individualūs pagalbos planai, konsultacijų grafikai, mokinių veikla stebima pamokoje (prireikus pildomi elgesio lapai), pildomi individualios pažangos stebėjimo lapai. Individualūs pagalbos planai yra sudaromi tariantis su tėvais. Pokalbių su mokyklos vadovais, VGK nariais, mokyklos pirminės informacijos duomenimis, bendruomenės nariai stengiasi suteikti reikiamą pagalbą mokiniui: mokyklos administracija veda trišalius susitikimus mokinys–tėvai–vadovai, kuriuose aptariama pagalba; kartais sprendžiamos mokinio ugdymo(si), šeimos problemos, specialusis pedagogas veda pratybas pogrupiais, grupėmis, taip pat dirba kartu su lietuvių k., matematikos mokytoju klasėje, logopedas veda individualius, pogrupių užsiėmimus (šių specialistų grafikai keičiami pusmečiais), socialinė pedagogė, psichologė konsultuoja visus bendruomenės narius, daro tyrimus, rengia rekomendacijas mokyklos bendruomenės nariams;
* vertinimo savaitės metu stebėtos 4 pamokos, kuriose kartu su mokytoju dirbo specialusis pedagogas (2 pamokos) ir mokytojo padėjėjas (2 pamokos). Sėkminga mokytojo padėjėjo veikla stebėta lietuvių k. 4a kl. Šioje pamokoje mokytojo padėjėja padėjo ne tik SUP vaikui, bet ir kartu su juo dirbančiai grupei. 76 proc. pedagogų, dalyvavusių nuomonių apie mokyklos veiklą apklausoje, patvirtino, kad „Mūsų mokykloje specialusis pedagogas pagalbą mokiniams dažniausiai teikia savo kabinete“;
* su teiginiu „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“ sutinka 94 proc. 2–4 klasių mokinių tėvų ir 89 proc. 5–8 klasių mokinių tėvų, dalyvavusių apklausoje. 89 proc. 2–4 klasių mokinių tėvų ir tik 43 proc. 5–8 klasių mokinių tėvų sutinka su teiginiu „Specialistų (specialiojo pedagogo, logopedo, psichologo) pagalba mano vaikui labai veiksminga“, šie atsakymai beveik nesiskiria tėvų, kurių vaikai gauna specialiąją pedagoginę pagalbą, ir kitų tėvų, tačiau tėvai, patiriantys socialinius ir ekonominius sunkumus (kurių vaikai gauna nemokamą maitinimą), palankiau ir geriau vertino šiuos teiginius, palyginti su kitais tėvais (pirmojo teiginio standartizuoto vidurkio nuokrypis – 0,26, antrojo – 0,73 ). 77 proc. pedagogų patvirtino, kad „Mokiniui reikalinga pagalba suteikiama nelaukiant formalių PPT, Vaiko gerovės komisijos išvadų“, 89 proc. pedagogų sutiko, kad „Mūsų mokykloje yra numatytos pagalbos priemonės grįžusių emigrantų ir imigrantų vaikams“.

Pagalba mokiniui ir šeimai vertinama tinkamai:* mokyklos dokumentų ir pokalbių su bendruomene duomenimis, 2018–2020 m. įgyvendinta Efektyvios tėvystės įgūdžių ugdymo programa. Vyko užsiėmimai tėvams, taikant emocinio kognityvinio ugdomojo vadovavimo metodą „Vesk savo vaiką į sėkmę“;
* su teiginiu „Kai mano vaikui kyla sunkumų, mokytojai noriai suteikia pagalbą“ sutinka 94 proc. 2–4 klasių mokinių tėvų ir 81 proc. 5–8 klasių mokinių tėvų, dalyvavusių apklausoje, 85 proc. 2–4 kl. ir 72 proc. 5–8 kl. mokinių tėvų patvirtino, kad „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“, 95 proc. 2–4 kl. ir 91 proc. 5–8 kl. mokinių tėvų sutiko, kad „Mokykla deda daug pastangų, kad joje visiems būtų gera“;
* VGK atstovai ir mokyklos vadovai, kalbėdamiesi su vertintojais, teigė, kad ne tik vaikams, bet ir tėvams stengiamasi teikti visokeriopą pagalbą: pradinių klasių mokiniai gali lankyti pailgintos dienos grupę, mokyklos psichologė prireikus konsultuoja tėvus (ypač karantino laikotarpiu), socialinė pedagogė rūpinasi maisto davinių išvežiojimu, nemokamo maitinimo, pavėžėjimo dokumentų sutvarkymu. Karantino metu buvo sudarytos galimybės mokiniams, kurie negali ar neturi sąlygų mokytis namuose, mokytis nuotoliniu būdu mokykloje. Pagalbą, kaip mokytis nuotoliniu būdu, teikė mokytojai, pagalbos specialistai, informacija pateikta mokyklos interneto svetainėje;
* teikdama pagalbą, mokykla naudojasi ne tik vidiniais, bet ir išoriniais resursais, bendradarbiauja su kitomis institucijomis, socialiniais partneriais: Marijampolės VTAT, Marijampolės apskrities VPK prevencijos poskyriu, Marijampolės socialinės pagalbos centru, Marijampolės savivaldybės bendruomeniniais šeimos namais, Marijampolės PPT ir kt.;
* mokytojams informacija apie pagalbos mokiniui poreikį, t. y. PPT vaikų įvertinimo išvados, ugdymo programos, rekomendacijos, yra prieinamos progimnazijos „debesies“ saugykloje.

Minėti duomenys vertintojams leidžia daryti išvadą, kad progimnazijoje sėkmingo kiekvieno mokinio ugdymo(si) planavimas yra vidutiniškas.  |
| 2.2. Įgalinantis vadovavimas mokymuisi ir mokinių mokymosi patirtys, 2 lygis. | Įgalinantis vadovavimas mokymuisi ir mokinių mokymosi patirtys vertinamos vidutiniškai. Visų mokinių motyvuojantis įtraukimas į mokymosi procesą yra neblogas:* iš pokalbių su VGK, administracija, socialine pedagoge ir išanalizavus mokyklos dokumentus nustatyta, kad progimnazija stengiasi planuoti, tirti, analizuoti, rengti rekomendacijas mokinių mokymosi motyvacijos stiprinimo ir bendrųjų kompetencijų ugdymo srityse. 2019 m. atlikta mokinių apklausa dėl mokymosi motyvacijos 5–8 klasėse, 2020 m. parengtos rekomendacijos mokytojams, 2021 m. atlikta mokinių apklausa ir parengtos rekomendacijos dėl 5–8 klasių mokinių bendrųjų kompetencijų ugdymo;
* vertintojai fiksavo, kad pavienėse pamokose mokytojai sudarė galimybę individualiai pasirinkti tikslą (matematika 6a kl.), užduoties atlikimo būdą (lietuvių k. 5b kl., technologijos 8c kl.), priemones (dailė ir technologijos 4c kl., technologijos 8d kl.). Mokinių tarybos atstovai teigė, kad „<...> būna kartais pasirinkimas gabiems ar turintiems programą“;
* apklausos duomenų analizė parodė, kad 80 proc. pedagogų pritarė teiginiui „Mano pamokose mokiniai dažnai mokosi bendradarbiaudami porose ir grupėse“, tą patvirtino 45 proc. apklaustų 5–8 kl. mokinių pritardami teiginiui, kad „Mokytojai mus dažnai skirsto dirbti porose, grupėse“. 82 proc. pedagogų teigia, kad „Savo pamokose darbą grupėse visada organizuoju taip, kad grupę sudarytų įvairių gebėjimų mokiniai“, 87 proc. apklaustų 5–8 kl. mokinių pritaria teiginiui, kad „Man draugai padeda, kai susiduriu su sunkumais“, „Aš padedu klasės draugams, kai jiems kyla sunkumų“ – patvirtino 86 proc. 5–8 kl. mokinių. Tinkamą mokinių bendradarbiavimą vertintojai fiksavo: matematikos 4b kl., dailės ir technologijų 1a kl., lietuvių k. 7a kl., informacinių technologijų 7b kl. pamokose.

Sąlygų supratimui ir giliam mokymuisi sudarymas vertinamas neišskirtinai:* sąlygų supratimui ir giliam mokymuisi sudarymas kaip stiprusis pamokos aspektas fiksuotas 43 (70 proc.) pamokose (moda – 3). Dalyje pamokų naudojamos informacinių technologijų priemonės, mokymosi medžiaga pateikiama skirtingais būdais, sudaromos sąlygos naują mokymosi medžiagą suprasti sau prieinamu būdu. 92 proc. mokytojų, dalyvavusių apklausoje, pritaria teiginiui, kad „Ruošdamasis pamokai numatau galimybes mokytis skirtingais būdais (žodiniu, vaizdiniu, kinesteziniu ar kt. būdu)“;
* 26 (43 proc.) pamokose vertintojai fiksavo mokymą, kai siekiant, kad mokinys pats pasiektų numatytą tikslą, naudojamasi papildomomis priemonėmis. 13 (21 proc.) pamokų šis pamokos veiklos aspektas dažniausiai buvo išskiriamas kaip stiprusis (moda – 3);
* 25 (41 proc.) pamokose mokymas(is) siejamas su kitais mokomaisiais dalykais, gyvenimo patirtimi. Kaip stiprusis pamokos veiklos aspektas paminėtas 6 (10 proc.) pamokose: matematikos 2c kl., rusų k. 6c, 8a kl., geografijos 7b, 7e kl., dailės 5d kl. pamokose;
* mokyklos dokumentų analizės duomenys rodo, kad progimnazijoje sudaromos sąlygos mokiniams įveikti kliūtis, plėtojama konsultavimo sistema. Mokiniams skiriamos pamokos-konsultacijos: 1–4 klasėse – lietuvių kalbai, matematikai, 5–8 klasėse – lietuvių kalbai ir literatūrai, matematikai, užsienio kalboms (anglų, rusų, vokiečių), istorijai, fizikai, chemijai, geografijai, biologijai. Mokiniams, besimokantiems 6–8 klasių grupėse, sudarytos sąlygos rinktis mokymąsi vienoje iš modulio grupių vieneriems mokslo metams.

Sąlygų sudarymas strategiškai taikyti ir įvairiais būdais pademonstruoti žinojimą vertinamas vidutiniškai:* pamokų protokolų duomenimis, 35 stebėtose pamokose (57 proc.) vyrauja mokymo paradigma, daugumoje jų dominuoja mokytojas, tradiciniai metodai ir veiklos būdai (mokytojo monologas, mokytojo aiškinimas, darbas su vadovėliu, sąsiuviniai, pratybomis, skaitymas, individualus darbas, darbas sėdint grupėje, bet ne pagal grupinio darbo organizavimo metodiką ir pan.). 19 (31 proc.) stebėtų pamokų bandyta šiuolaikiškai taikyti sąveikos paradigmai būdingus metodus (dažnai naudojamos diskusijos, modeliuojamas problemų sprendimas, dirbama grupėmis kuriant įvairius projektus, imitacijas ir pan.). Tik 7 (12 proc.) stebėtose pamokose (5 iš jų fiksuotos 1–4 klasėse) vyravo šiuolaikinė mokymosi paradigma, mokytojas buvo mokymosi patarėjas, konsultantas, buvo ryškus savivaldus mokinių mokymasis;
* stebėtų pamokų analizės duomenimis, sąlygų sudarymas strategiškai taikyti ir įvairiais būdais pademonstruoti žinojimą kaip stiprusis pamokos aspektas fiksuotas 8 (13 proc.) iš 61 stebėtos pamokos: geri mokinių savarankiško darbo įgūdžiai, savivaldumas (gebėjimas savarankiškai dirbti ir siekti pažangos) fiksuotas matematikos 4a, 6d kl., lietuvių k. 4a kl.; sudarytos sąlygos kiekvienam mokiniui pritaikyti žinias – lietuvių k. 4c kl., technologijų 6a kl., geografijos 7b kl., kuriamas aktyvus, judrus mokymosi procesas – rusų k. 6c kl., sudaryta galimybė rinktis užduotis – matematikos 6a kl. pamokoje;
* 63 proc. pedagogų sutinka su teiginiu, kad „Mano mokiniams sekasi analizuoti ir planuoti savo mokymąsi“, tačiau tik trečdalis mokinių teigia turintys galimybę strategiškai taikyti ir įvairiais būdais pademonstruoti žinojimą: su teiginiu „Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“ sutinka 32 proc. 5–8 klasių mokinių, 27 proc. mokinių pritaria teiginiui, kad „Galiu pasirinkti užduotį, už kurią gausiu pažymį“.

Įtraukios kultūros kūrimas vertinamas gerai: * 2020–2021 m. m. atlikto atskirų bendruomenės grupių mikroklimato tyrimo rezultatai panaudoti veiklų planavimui siekiant kryptingai veikti kuriant įtraukią kultūrą įvairiais lygmenimis: 2021–2023 m. strateginio veiklos plano viename iš strateginių tikslų numatomaužtikrinti mokiniams galimybę įgyti būtinas visaverčiam gyvenimui kompetencijas, puoselėjant progimnazijos vertybes, skatinant bendruomeniškumą ir kuriant stiprią mokyklos kultūrą. 2021 m. veiklos prioritetas – progimnazijos bendruomenės telkimas, bendruomeniškumo skatinimas, iniciatyvumo, partnerystės stiprinimas ir savitos progimnazijos kultūros formavimas bei vienas iš tikslų yra „Telkti progimnazijos bendruomenę, stiprinant atskirų narių įsitraukimą į bendras veiklas“;
* pirminėje mokyklos informacijoje nurodoma, kad progimnazijos bendruomenė suinteresuota siekti geresnių tarpusavio santykių. Šią informaciją patvirtino bendruomenės nariai per pokalbius su Mokinių ir Metodine tarybomis, administracija. Vertinimo savaitės metu mokiniai pamokose buvo skatinami pagyrimais, TAMO e. dienyne įrašais (61 proc. pagyrimų, 39 proc. pastabų, išsiskiria 1c kl. – 40 pagyrimų, 5a kl. – 54 pagyrimai).
* 1–8 klasių mokiniai už gerą mokymąsi, aktyvią veiklą, progimnazijos vertybes atitinkantį elgesį apdovanojami padėkos raštais, Pelėdžiuko statulėlėmis, Gero elgesio medaliais (visos klasės deleguoja po vieną mokinį);
* progimnazijoje įgyvendinamos įvairios programos, padedančios kiekvienam bendruomenės nariui jaustis vertingam, reikalingam ir saugiam: 2018 m. pradėta diegti OLWEUS patyčių prevencijos programa, įgyvendinama seksualinės prievartos prieš vaikus prevencijos programa „Saugok ir gerbk mane“, 2020 m. vyko praktiniai mokymai 1–8 klasių vadovams „Socialinis emocinis ugdymas mokykloje: kaip patirti sėkmę ir įveikti iššūkius“, progimnazijos komanda dalyvavo Socialinio ir emocinio ugdymo ir „LIONS QUEST“ programos integravimo mokykloje tvarumo seminare, nuo 2020 m. diegiama nuosekli SEU programa;
* siekiant, kad kiekvienas jaustųsi vertingas, mokyklos erdvės puošiamos mokinių darbais, mokinių nuotraukomis, klasėse eksponuojamos padėkos, laimėjimai, gauti įvairiuose konkursuose. 26 proc. apklausoje dalyvavusių mokinių pritarė, kad „Mano darbai yra demonstruojami klasėje, mokykloje“;
* mokyklos interneto svetainėje viešinamos Mokinių elgesio taisyklės, kurias kuriant, priimant sprendimus, pasak Įsivertinimo grupės narių, dalyvavo mokiniai. 73 proc. apklausoje dalyvavusių mokinių pritarė, kad „Mokytojai įdėmiai išklauso mano siūlomas idėjas“, tam pritarė ir 76 proc. mokytojų. Mokinių tarybos atstovai patvirtino, kad taisykles žino, joms pritaria. Mokiniai laikosi susitarimų, yra skatinami, žino, kaip konstruoti savo elgesį įvykus nenumatytiems atvejams. Šią įžvalgą vertintojai fiksavo stebėdami mokinių elgesį per pertraukas ir įvykus nenumatytam atvejui pamokos metu;
* 81 proc. apklausoje dalyvavusių mokinių pritarė, kad „Mokyklos mokytojai ir kiti darbuotojai yra labai draugiški“, o 86 proc. dalyvavusių 2–4 kl. mokinių tėvų sutiko su teiginiu „Mokykloje mokiniai ir mokytojai vieni su kitais elgiasi pagarbiai“, 76 proc. dalyvavusių mokytojų pritarė, kad „Mūsų mokykloje mokiniai visada pagarbiai bendrauja su mokytojais ir kitais darbuotojais“;
* pamokos protokolų duomenimis, 32 (53 proc.) pamokose įtraukios kultūros kūrimas minėtas kaip stiprusis pamokos aspektas, 9 (28 proc.) iš jų vertintas labai gerai: lietuvių k. 3c kl., anglų k. 8c kl., matematikos 1a, 3a, 4b, 6d kl., pasaulio pažinimo 3a, 3b kl., kūno kultūros 4b kl. pamokose.

Apibendrinus vertintojų surinktus ir išanalizuotus duomenis galima teigti, kad įgalinantis vadovavimas mokymuisi ir mokinių mokymosi patirtys vertinami neblogai. |
| 2.3. Vertinimas ugdant ir rezultatai, 2 lygis. | Vertinimas ugdant ir rezultatai yra vidutiniški. Pasiekimų vertinimas mokinių įvairovėje neišskirtinis:* mokykloje yra susitarimai dėl kiekvieno mokinio pasiekimų ir pažangos vertinimo, tačiau vertinimas nesistemingas: mokinių pasiekimų ir pažangos vertinimas yra įteisintas Progimnazijos 2021–2022 mokslo metų pradinio ugdymo programos ir pagrindinio ugdymo I dalies programos ugdymo plane, direktoriaus įsakymu patvirtintoje Marijampolės Jono Totoraičio progimnazijos mokinių pasiekimų ir pažangos vertinimo tvarkoje, kurios atskirą priedą sudaro progimnazijos pradinio ugdymo vertinimo metodika „Mano žingsniai“ su priedais mokinio aplankui („Tėvai apie vaiką“, „Aš tarp kitų“ (socialiniai įgūdžiai), „Aš apie save“ (saviugda), „Žinių ir gebėjimų pasiekimų įvertinimai“, „Asmenybinė vaiko raida“) ir pagal pagrindinio ugdymo programą ugdomiems mokiniams skirtas priedas „Mokinio asmeninė ūgtis“, kuris, pavienių 5–8 klasių vadovų teigimu, kol kas nėra veiksmingas;
* per pokalbius mokytojai teigė, kad kiekvienas turi susikūręs savo kaupiamojo vertinimo sistemą, su kuria mokinius supažindina rugsėjo pirmomis dienomis, tačiau stebėtose pamokose tai buvo užfiksuota epizodiškai;
* vertinimo procesas suprantamas kaip neatsiejama mokymosi dalis, auginanti tikėjimą mokinio galiomis, mąstymą, kryptingumą: 61 vertintojų stebėtoje pamokoje vertinimo ugdant aspekto vidurkis buvo 2,41 (1–4 kl. – 2,65, 5–8 kl. – 2,29), iš jų 4 lygiu įvertinta 3 (4,92 proc.) pamokose, 3 lygiu – 20 (32,79 proc.) pamokų;
* pasiekimų vertinimas mokinių įvairovėje kaip stiprusis aspektas įvardintas 12 (19,7 proc.) pamokų. Šiose pamokose vertinimo procese buvo aktyvūs mokiniai ir mokytojai (matematika 4b kl.), nuolat taikoma individuali refleksija kiekvienam mokiniui padėjo tobulėti, dirbti kryptingai (dailė ir technologijos 4a kl.), kiekvieno mokinio nuolatinis vertinimas buvo mokymosi dalis (lietuvių k. 3c kl.);
* apklausoje 10,5 proc. 5–8 kl. mokinių teigė, kad „Galiu pasirinkti užduotį, už kurią gausiu pažymį“, mokiniai iš šeimų, patiriančių socialinių ir ekonominių sunkumų, labiau pritarė (standartizuotas vidurkių skirtumas 0,19), o mokiniai, nurodę, kad gauna specialiąją pedagoginę pagalbą, žymiai labiau pritarė šiam teiginiui (standartizuotas vidurkių skirtumas 0,61). Tokie skirtumai rodo, kad kai kurie mokytojai skiria daugiau dėmesio šiems mokiniams;
* vertinimo procese pamokose dominavo mokytojai, taikydami formuojamąjį vertinimą, stebėdami mokinių veiklą, atliekamas užduotis, taisydami klaidas, tik 6 stebėtose pamokose buvo sudarytos sąlygos mokiniams būti aktyviais vertinimo dalyviais;
* 14 (23 proc.) stebėtų pamokų mokinių įsivertinimui vertintojų fiksuotas naudojamas šviesoforas, nykštys, šypsenėlės tiek pradinio ugdymo, tiek pagrindinio ugdymo klasėse mažai skatino mokinius reflektuoti, apmąstyti mokymosi tikslą, pasiektą rezultatą.

Pažangą skatinantis grįžtamasis ryšys vertinamas vidutiniškai. Mokytojai ir švietimo pagalbos specialistai periodiškai teikia mokiniams ir jų tėvams (globėjams, rūpintojams) informaciją apie mokymąsi skatindami abipusį grįžtamąjį ryšį (dialogą), kuris padeda mokytojams ir švietimo pagalbos specialistams pasirinkti tinkamas mokymo strategijas, o mokiniams – siekti asmeninės sėkmės, taisyti mokymosi spragas:* periodiškai informacija tėvams ir mokiniams yra teikiama naudojantis e. dienynu TAMO: rašant komentarus, pastabas, pagyrimus (atsitiktinės atrankos būdu peržvelgus devynių klasių dienynus buvo užfiksuoti 76 pagyrimai, 70 pastabų, 198 komentarai). Mokytojų, švietimo pagalbos specialistų teigimu, vyksta individualūs pokalbiai tėvai–vaikas–mokytojas, 1–4 klasėse mokinių pažanga kiekvieną pusmetį aptariama su tėvais, naudojant vaiko aplankus, 5–8 klasių vadovai ketina aptarti mokinių pažangą ir pasiekimus po I pusmečio;
* mokytojai teikia grįžtamąjį ryšį palikdami komentarus užduočių sąsiuviniuose, įvertinę testus. Kad mokiniams tai yra suprantama ir aktualu, patvirtina 39,5 proc. 5–8 kl. mokinių, pritardami apklausos teiginiui „Mokytojo pateikti atliktų užduočių komentarai man visada aiškūs ir suprantami“, mokiniai iš šeimų, patiriančių socialinių ir ekonominių sunkumų, labiau pritaria (standartizuotas vidurkių skirtumas 0,13), o mokiniai, nurodę, kad gauna specialiąją pedagoginę pagalbą, žymiai labiau pritaria šiam teiginiui (standartizuotas vidurkių skirtumas 0,40), palyginti su kitais mokiniais;
* apklausos teiginiui „Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“ pritarė 48,6 proc. 2–4 kl. ir 29 proc. 5–8 kl. tėvų. Tėvai, kurių vaikai gauna specialiąją pedagoginę pagalbą, palyginti su kitais tėvais, vertina teiginį prasčiau (standartizuotas vidurkių skirtumas -0,26). Tik 26,4 proc. apklausoje dalyvavusių pedagogų teigia, kad „Mano vertinimo sistema padeda kiekvienam mokiniui daryti pažangą“, tai patvirtina ir vertintojų stebėtų pamokų analizė;
* pažangą skatinantis grįžtamasis ryšys kaip stiprusis aspektas pažymėtas 16 (26,22 proc.) vertintojų stebėtų pamokų, iš jų 4 lygiu įvertintos 2 (3,28 proc.): teikiamas grįžtamasis ryšys per dialogą skatino mokinių pažangą (užsienio (anglų) kalba 5c kl., technologijos 6a kl.).

Rezultatai (pasiekimai ir pažanga) neišskirtiniai. Vidutiniškai stebima, analizuojama, reflektuojama dalies mokinių ir kiekvieno mokinio pažanga, siejant ją su pamokos uždaviniu, dažniau aptariamas procesas, veikla:* dalis (dauguma tik 1–4 kl.) klasių vadovų naudojasi Mokyklos pasiekimų ir pažangos vertinimo tvarkoje patvirtintomis mokinių pažangai matuoti formomis (ugdytinių aplankuose vyrauja įvairūs mokinių darbai, užpildytos ne visos formos, dažnai neidentifikuota startinė pozicija), vieningumo stoką patvirtino ir mokytojai pokalbiuose su vertintojais. Mokyklos apklausoje teiginiui „Mūsų mokykloje yra vieninga kiekvieno mokinio individualios pažangos vertinimo sistema“ pritarė 35,3 proc. pedagogų;
* 61 vertintojų stebėtoje pamokoje aspekto „Kiekvieno mokinio pažanga ir pasiekimai“ vertinimo vidurkis buvo 2,25 (1–4 kl. – 2,58, 5– 8 kl. – 2,11), iš jų 4 lygiu įvertinta 3 (4,92 proc.) pamokose, 3 lygiu – 12 (19,67 proc.) pamokų. Tokią situaciją patvirtina ir apklausos duomenys: teiginiui, kad „Per pamoką arba po jos kiekvienam mokiniui suteikiu informaciją apie tai, ką jis išmoko ir kur turėtų tobulėti“, pritaria 17 proc. pedagogų;
* rezultatai (pasiekimai ir pažanga) kaip stiprusis aspektas pastebėtas 4 (6,56 proc.) vertintojų stebėtose pamokose, iš jų 4 lygiu įvertintos 2 (3,28 proc.): pripažįstamas kiekvieno mokinio darbas (dailė ir technologijos 4a kl.), tinkamai aptariama veikla, pasiekiami nusimatyti rezultatai (fizinis ugdymas 4c kl.).

Minėti duomenys vertintojams leidžia daryti išvadą, kad vertinimas ugdant ir rezultatai atsižvelgiant į visų mokinių individualius mokymosi skirtumus, poreikius ir galimybes yra neblogi. |
| ***Stiprieji vertinamos srities veiklos aspektai***  | Kuriama įtrauki mokyklos kultūra, padedanti kiekvienam jaustis vertingam, reikalingam ir saugiam (2.2).Tinkamai panaudojami ištekliai padeda sudaryti sąlygas mokinių supratimui ir giliam mokymuisi, kurti mokymosi aplinką be kliūčių (2.2).Mokytojų, švietimo pagalbos specialistų ir mokytojų padėjėjų teikiama pagalba kuria sąlygas mokinių dalyvavimui ugdymo(si) procese (2.1). |
| ***Tobulintini vertinamos srities veiklos aspektai***  | Mokymo(si) planavimas, sukuriantis galimybes kiekvienam mokiniui siekti pažangos sau patogiu būdu pagal optimalias asmenines galimybes (2.1).Sąlygų mokiniams sudarymas strategiškai taikyti ir įvairiais būdais pademonstruoti žinojimą (2.2). |
| ***Vertinamos srities rekomendacijos*** | 1. Prieš formuluojant pamokos tikslą ir uždavinius išsiaiškinti mokinių lūkesčius ir padėti jiems nusimatyti laukiamą asmeninį rezultatą, optimaliai atitinkantį galimybes.
2. Pamokos tikslą orientuoti į dalyko programos rezultatus ir sieti su mokinį į ugdymąsi įtraukiančiu aktualiu kontekstu, mokinio interesais, asmenine, socialine ir kultūrine patirtimi.
3. Pamokos pabaigoje grįžti prie pamokos uždavinio ir su mokiniais aptarti, kaip sekėsi jį įgyvendinti, kokie mokinių pasiekimai, palyginti su išsikeltu uždaviniu, sudaryti tinkamas sąlygas pasimatuoti individualią pažangą, nusimatyti tolesnius mokymosi žingsnius.
4. Pamokoje ne nurodyti mokiniams, ką ir kaip reikės atlikti, o sudaryti galimybes pasirinkti skirtingus būdus pademonstruoti žinojimą ir gebėjimus, pristatyti atliktus darbus.
5. Leisti mokiniams patiems rinktis įvairius mokymosi būdus atsižvelgiant į savo stiprybes ir interesus, pritaikyti turimas žinias, planuoti savo veiklas, ieškoti įvairių sprendimo būdų.
6. Tobulinti taikomos mokinio asmeninės brandos vertinimo sistemą įvedant atspirties tašką, suteikiant prasmingumą poreikiui siekti individualios pažangos.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**1. Plėtoti ugdymo proceso personalizavimą planuojant mokymąsi taip, kad jis sukurtų galimybes kiekvienam mokiniui siekti pažangos sau patogiu būdu pagal optimalias asmenines galimybes:**

**1.1. Mokyklos vadovams:**

* organizuoti sistemingą pedagoginės veiklos stebėseną ir jos aptarimą, tęsti ir plėtoti kolegialaus grįžtamojo ryšio iniciatyvas, sudaryti sąlygas mokytojų refleksijai mokinių įtraukimo į pamokos tikslų kėlimą ir pasiekto rezultato aptarimo aspektu;
* remiantis progimnazijoje taikoma dialogo su mokytojais gryninant kvalifikacijos tobulinimo prioritetus praktika pasitelkti daugiau duomenų, pagal kuriuos nustatomi kvalifikacijos tobulinimo prioritetai: panaudoti tam ir pedagoginės veiklos stebėsenos, ir kolegialaus grįžtamojo ryšio, ir mokytojų pedagoginės veiklos refleksijos metu surinktus duomenis;
* stiprinti mokytojų, švietimo pagalbos specialistų ir mokytojų padėjėjų bendradarbiavimą kartu planuojant ir organizuojant sėkmingą kiekvieno mokinio ugdymosi procesą.

**1.2. Metodinei tarybai:**

* pasinaudojant mokyklos atvirų pamokų, metodinių dienų organizavimo patirtimi, inicijuoti gerosios patirties mokymo(si) planavimo ir organizavimo, stiprinant kiekvieno mokinio, kaip besimokančio eksperto, gebėjimų ugdymą, tema sklaidą.

**1.3. Mokytojams:**

* įtraukti mokinius į lankstaus pamokos tikslo, kuris sukuria galimybes kiekvienam jo siekti sau patogiu būdu pagal optimalias asmenines galimybes, formulavimo procesą;
* su mokiniais įvardinti pamokoje siekiamą asmeninį rezultatą ir jo pasimatavimo kriterijus, pamokos pabaigoje aptarti, kaip jis įgyvendinamas.

**1.4. Mokyklos savininkui:**

* analizuoti ir inicijuoti papildomų pagalbos specialistų etatinių pareigybių steigimą mokykloje, siekiant teikti kokybiškesnę pagalbą kiekvienam mokiniui, kuriam jos reikia;
* numatyti mokyklos direktoriaus metines veiklos užduotis ir jų rezultatų vertinimo rodiklius atsižvelgiant į teminio vertinimo metu nustatytus tobulintinus progimnazijos veiklos aspektus;
* palaikyti ir stiprinti Marijampolės pedagoginės psichologinės tarnybos ir Marijampolės Meilės Lukšienės švietimo centro iniciatyvas teikiant pagalbą mokykloms įtraukiojo ugdymo organizavimo kontekste.

**2. Sudaryti sąlygas veiklos įvairovei stiprinant mokytojų gebėjimą kurti judrų, aktyvų, veiklų mokymosi procesą ir pasiūlyti mokiniams skirtingus variantus strategiškai taikyti ir įvairiais būdais pademonstruoti žinojimą:**

**2.1. Mokyklos vadovams:**

* tęsti veiklas, užtikrinančias informacijos ir infrastruktūros prieinamumą: mokymo(si) aplinkos modeliavimą, išteklių pritraukimą ir panaudojimą, sudarant sąlygas kiekvienam mokiniui rinktis norimas priemones, dirbti jam patogioje aplinkoje, darbo vietoje;
* nukreipti Metodinės tarybos veiklą kiekvieno mokinio įtraukties galimybių kūrimo linkme, planuojant tikslingas metodines veiklas, pasitelkiant kviestinių specialistų pagalbą;
* stiprinti mokytojų, švietimo pagalbos specialistų ir mokytojų padėjėjų bendradarbiavimą drauge kuriant sąlygas visiems mokiniams sėkmingai dalyvauti bendrame ugdymo(si) procese, numatant galimas kliūtis pamokoje konkretiems mokiniams, aptariant pastoliavimo variantus dėl atsirandančių asmeninių, programos ar įgūdžių kliūčių;
* inicijuoti mokytojų ir pagalbos mokiniui specialistų kompetencijų taikyti universalaus mokymosi dizaino strategiją įgijimą ir tobulinimą.

**2.2. Mokytojams:**

* nuolat aiškintis mokinių lūkesčius, pasitikėti jų galiomis ir stiprinti savivaldaus mokymosi gebėjimus;
* kurti judrų, aktyvų ir veiklų mokymosi procesą: leisti mokiniams pasirinkti mokymosi ir savo supratimo bei žinojimo pademonstravimo būdą ir formą, užduotis, priemones;
* stiprinti mokytojo ir mokinio santykį stengiantis būti mokinio patarėju, pagalbininku, nukreipiančiu tinkama linkme ir numatančiu edukacinius sprendimus, padedančius mokiniams išvengti mokymosi kliūčių ir užtikrinančius mokymosi sėkmę.

**2.3. Metodinei tarybai:**

* telkti mokytojus stiprinti įtraukiojo ugdymo organizavimą mokykloje reflektuojant ir tobulinant savo veiklą;
* pasinaudojant mokyklos atvirų pamokų, metodinių dienų organizavimo patirtimi inicijuoti gerosios patirties judraus, aktyvaus, veiklaus mokymo(si) proceso organizavimo tema sklaidą.
	1. **Mokyklos savininkui:**
* inicijuoti savivaldybės mokyklų gerosios patirties ugdant mokinių savivaldaus mokymosi gebėjimus ir kuriant judrų, aktyvų ir veiklų mokymosi procesą sklaidą.

**3. Stiprinti mokytojų gebėjimus tobulinti įtraukiojo ugdymo praktiką mokykloje įsivertinant savo veiklą, analizuojant jos poveikį ir planuojant tobulinimą:**

**3.1. Mokyklų vadovams:**

* kelti didesnius lūkesčius mokytojams kaip savo srities profesionalams, siekiantiems dirbti šiuolaikiškai, įdomiai bei veiksmingai ir kuriantiems sąlygas, tinkamas mokiniams mokytis palankiausiu būdu;
* inicijuoti mokytojo profesinio meistriškumo (nuolatinio tobulėjimo įgyjant naujų žinių, įgūdžių ir gebėjimų žinias taikyti praktikoje ir ją tobulinti) augimo ir veiklos analizės sistemos sukūrimą bei vykdymą, pasitelkiant Metodinę tarybą.

**3.2. Metodinei tarybai**:

* telkti mokytojus ieškoti naujų būdų analizuoti savo veiklą, jos poveikį ir juos išbandyti (pamokos studijos metodas, veiklos tyrimas ir kt.);
* tęsti ir stiprinti kolegialaus grįžtamojo ryšio praktiką progimnazijoje (priimti ir įgyvendinti susitarimus dėl kolegialaus grįžtamojo ryšio tikslų, susijusių su įtraukiuoju ugdymu, ir organizavimo).

**3.3. Mokytojams:**

* planuoti ir įgyvendinti savo profesinio meistriškumo augimą, pagal priimtus susitarimus reflektuoti savo pedagoginę veiklą, siekiant patobulinti įtraukiojo ugdymo praktiką.

Vadovaujančioji vertintoja Renata Pavlavičienė

Vertinimo skyriaus vedėja Snieguolė Vaičekauskienė

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_